Гигиена табобатнинг кенг қамровли соҳаси бўлиб, у кишилар ҳаёти ва саломатлиги учун зарур бўлган талабларни нафақат тозалик нуқтаи назаридан, балки уларнинг турмушларини гўзал, қулай, бехавф бўлишлигини таъминловчи масалаларни ўз ичига олади.\nИнсон саломатлигининг гигиеник асослари, яъни инсоннинг жисмонан соғлом бўлиши, турли хил хавфли касалликлардан ҳимояланишида мустаҳкам қалқон яратиш, энг аввало, ҳар бир киши томонидан шахсий гигиена қоидаларига қатьий амал қилиб яшаши билан белгиланса, иккинчи томондан, инсоннинг истиқомат қилиши учун зарур бўлган гигиеник яшаш шароитларини таъминлашни назарда тутувчи жамоатчилик гигиенаси талабларига амал қилиб яшаши билан ҳам узвий боғланган.\nШахсий ва жамоатчилик гигиена қоидаларига риоя қилмаслик натижасида ҳар хил юқумли касалликларга дучор бўлиш мумкин.\nШахсий гигиена қоидалари:\n- Қўл тозалиги;\n- Оғиз бўшлиғи гигиенаси;\n- Соч гигиенаси;\n- Тери гигиенаси.\nҚўллар қуйидаги ҳолатларда тоза қилиб совунлаб ювилиши лозим:\nҳожатхонадан чиққандан сўнг;\nовқат пишириш олдидан;\nҳайвонларга қаралгандан сўнг;\nкўчадан уйга қайтгандан кейин;\nҳар қандай юмушни бажаргандан сўнг;\nтирноқларингизни ҳар доим калта қилиб олиб юринг;\nюқорида келтирилган қўл ювиш қоидаларини дўстларингизга ҳам ўргатинг.\nОғиз бўшлиғи гигиенаси\nТишни тоза тутиш, уни доимо турли хил паста, порошоклар билан тиш чўткаси ёрдамида 2 марта ювиб туриш, яъни эрталабки нонуштадан ва кечқурунги овқатланишдан сўнг, бу хилдаги парвариш тиш томирлари ва милкларни мустаҳкамлашнинг муҳим воситасидир.\nҲар бир овқатланишдан сўнг тишларингизни сув билан чайқаб тиш ораларида қолган овқат қолдиқларини албатта йўқотинг. Агар шундай қилмасангиз, овқат қолдиқлари чириб, оғзингиздан бадбўй ҳид кела бошлайди. Агар сиз милк ва танглайингизни тозалигига жиддий эътибор бермасангиз, турли хил тиш, милк касалликларига учрайсиз!\nСочни ҳафтада бир марта ювиб туриш зарур. Сочингизни ҳолатига қараб, соч терисини қуруқ, ёғли, нормал бўлишига мослаб сочга ишлатиладиган шампунлардан фойдаланиш мақсадга мувофиқдир. Соч терисини озиқлантириш учун соч терисига кефир, қаймоқ суртиб 30 дақиқадан сўнг ювиб ташланади. Бу сочларингизга жило бериб, соч терисини озиқлантиради.\nБарчага маълумки, жисмимизни кўп қисми тери билан қопланган. Бизни вужудимиз ўпка орқали нафас олишдан ташқари, тери орқали ҳам нафас олади. Шунинг учун терини тозалиги катта аҳамиятга эга. Тери тоза бўлиши учун имконият даражасида ҳар куни душ қабул қилиш лозим. Ҳафтада бир марта ҳаммомда чўмилиш керак. Бу теридаги ҳар хил бактерия, микробларни тозалашга ёрдам беради.\nХонадон аъзолари учун гигиеник тавсиялар:\n* Ҳар бир хонадон аъзосида алоҳида тиш чўткаси, шахсий мочалка, сочиқ ва ич кийимлардан фойдаланиш – одатий ҳолга айланиши лозим.\nАлоҳида ўрин-кўрпа тутилиши;\nЁстиқ ва адиёллар жилдланган бўлиши, матрац ёки кўрпа-кўрпачалар устидан чойшаб солиниши мақсадга мувофиқдир;\nЧойшаб, ёстиқ ва адиёл жилдларини ҳафтада бир марта алмаштириш;\nХоналарни доимо озода тутиш;\nОшхона, ванна ва ҳожатхонани озода сақлашга ҳаракат қилинг;\nТез бузиладиган озиқ-овқат маҳсулотларини совутгичларда сақланг;\nМева-сабзавотларни яхшилаб ювинг, қайнатилган сувда чайиб истеъмол қилишга, қайнатилмаган сувни ичмасликка одатланинг;\nСувни қайнатиб сўнг истеъмол қилиш мумкин;\nГўштни, озиқ-овқат маҳсулотларини етарли даражада термик ишловдан ўтишига аҳамият беринг. Озиқ-овқат маҳсулотларини, ҳар хил касаллик қўзғатувчи микроблар ва гижжаларнинг тухуми билан ҳашаротлар, айниқса пашша ва сувараклар зарарлайди. Пашшалар асосан ҳожатхона, ахлатхона, гўнгхона, молхона ва кир ўраларида кўпаяди ва етилади, учиб келиб очиқ қолган озиқ-овқат маҳсулотларига қўниб уларни ифлослантиради;\nбиргина ахлат солинадиган яшик ёки контейнерда 80 мингга яқин пашшалар ривожланиш даврлари бошдан кечирилиши, бир кунда эса 6 мингга яқин пашшалар етилиши мумкин экан;\nАхлат челаги қопқоқли бўлсин. У ҳар куни ахлатдан бўшатилиб, ювиб, қуритилиши лозим;\nПашшалар кирмаслиги учун эшик ва деразаларга тўр ёки марли тутинг.\nТурмушда инсонни ўраб олган муҳит, яшаш ва иш шароитлари, жамоат жойларининг тозалигини таъминлайдиган тадбирлар жамоат гигиенаси деб юритилади.\nҲамжамиятда яшаётган ҳар бир киши нафақат ўз соғлиги ёки манфаатини, балки барча жамият аъзолари саломатлиги ва манфаатларини ҳам ўйлаши керак. Шу нуқтаи – назаридан олиб қаралганда атроф – муҳитни ифлослантиришга ҳеч бир кишининг ҳақи йўқ. Шунинг учун ота – боболаримиз жуда қадимдан тозаликнинг умумий тадбирларини ишлаб чиқиб, ҳар бир оилада, жамоада шу уларни бажарилишига ҳаракат қилганлар. Бу тадбирлар ниҳоятда оддий бўлсада, жуда катта соғломлаштириш аҳамиятига эга бўлган. Шунинг учун улардан энг муҳимларини келтириб ўтамиз:\n- уй атрофлари текисланиб, йўлакларни тартибга келтириш, ер участкасини ободонлаштириб, кўкаламзорлаштириш;\n- оила аъзоларига ўзлари яшаётган уй атрофларини ҳар куни супуриб, сув сепишни одатлантириш;\n- ошхона, хожатхоналарни озода сақлаш.


Латофатли Нигора Абидова билан яқиндан танишамиз / CHAMPIONAT.asia\n02:56Ла Лига. "Реал Мадрид" "Реал Сосьедад" устидан ишончли ғалаба қайд этди. Йович гол уришга эришди 3 02:49А Серия. Голларга бой ўтган ўйинда "Аталанта" меҳмонда "Наполи" устидан ғалаба қозонди 2 00:54Ла Лига. "Атлетико" ўз уйида "Мальорка"га имкониятни бой бериб қўйди 2 00:46АПЛ. "Манчестер Сити" "Уотфорд" устидан ғалаба қозониб турнир жадвалида биринчи ўринга кўтарилиб олди 3 00:35Бундеслига. "Бавария" муросасиз кечган баҳсда "Боруссия Д"ни мағлуб қилди. Левандовскидан дубль 17 00:21Ла Лига. "Реал Сосьедад" – "Реал Мадрид". Асосий таркиблар аниқ! 34 23:58А Серия. "Наполи" – "Аталанта". Бошланғич таркиблар аниқ! 7 23:51А Серия. "Рома" ўз майдонида "Интер"га йирик ҳисобда ютқазди, Шомуродов тўлиқ ўйнади 115 23:40"Аждарлар" бир киши кам бўлиб "шерлар"га қарши камбэк қилган финалдан ГАЛЕРЕЯ 5 23:16Бу жуда кулгили! "Олтин тўп" учун Ўзбекистон номидан кимларга овоз берилди? 31 22:36"Кичкина камера". "Насаф" иккинчи бор Ўзбекистон кубогини қўлга киритди 2 22:16Ла Лига. "Барселона" ўз уйида минимал ҳисобда "Бетис"га мағлуб бўлди 99 22:15Сурат биздан, изоҳ сиздан! 13 22:10АПЛ. "Ньюкасл" мавсумда илк бор 3 очкога эга чиқди, "Брайтон" кетма-кет 10 турдан буён ғалаба нима эканлигини билмаяпти 0 22:05Ла Лига. "Атлетико" – "Мальорка". Бошланғич таркиблар маълум 0\nЛатофатли Нигора Абидова билан яқиндан танишамиз\nТеглар : Нигора Абидова\nҲаммага маълумки, ўзбек футболида бир талай аёл-қизлар фаолият юритади. Улардан бири ЎзПФЛнинг матбуот ва ижтимоий тармоқлар билан ишлаш бўлими бошлиғи Нигора Абидова. Биз бугун у кишига бир неча саволлар билан мурожаат қилдик.\n— Футболга қизиқишингиз ва кириб келишингиз қандай бўлган?\n— Футболга 11 ёшимда қизиқишни бошлаганман. Ўшанда Дэвид Бекхэм расмини синфдошларимда кўриб, уни футболчи эканлигини билиб олиб, "Манчестер Юнайтед" ўйинларини кўришни бошлаганман. (2001 йил бўлган, Бекхэм МЮ сафидаги пайтлар). Менга футболни ўргатадиган, тушунтириб берадиган одам бўлмаганлиги сабабли, фақат МЮ учрашувларини кузатардим, Чемпионлар лигаси ёки маҳаллий лигалар тизими ва бошқа нарсалар ҳақида вақт ўтган сайин ўрганиб борардим.\nШундай бўлишига қарамай, "Барселона"ни ўйинларини севиб томоша қиладиган бўлдим. Мана 17 йилдирки Каталония клуби мухлисиман.\nФутбол соҳасида ишлашни 2016 йилда championat.asia сайтида бошлаганман.\n— ЎзПФЛ матбуот ҳизматида ишлаш қийинми?\n— ЎзПФЛ матбуот ҳизматида ишлаш осон эмас. Биласиз, лигалар кўп, барча ўйинлар ва футбол билан боғлиқ маросимларни ёритамиз. Ўйинлар ёз пайтлари 22:00да тугаши, улар билан боғлиқ барча хабарларни ёритиб, тугатгунгача кечки 12 бўлиб кетар эди. Базида бир кунда турли лигалардаги ўйинлар сонини ҳисоблаганда 15-17 тагача етади.\nБир суткадаги вақтнинг 70-80% иш билан ўтиб кетади. Бир нимага эришиш учун, бошқа нарсадан воз кечишга тўғри келади. Шунинг учун ўзингиз ёқтирган соҳада иш олиб бориш, яхши жамоа йиғиб, биргаликда мақсадларга эришиш жуда муҳим. Чунки эртага шу кетган вақтингизга афсусланиш бўлмаслиги лозим. Бунда жамоангиз қанчалик сизни қўллаб-қувватлаши — асосий мотивация.\nМедиа ва маркетинг соҳалари ҳозирда компаниянинг асосий бўғинлари ҳисобланади. Уларни ривожлантирган раҳбар – ақлли раҳбардир. У доим ютади.\nБиз ҳали ишлайдиган масалалар талайгина. Олдинга юришда давом этамиз.\n— Бир пайтлар Championat.asia сайтида фаолият юритган экансиз. Қайси иш қизиқроқ, ОАВ ёки футбол ташкилотлари?\n— Тўғри, 2016-2017 йиллари championat.asia сайтида ишлаганман. Ишим болалар футболи билан боғлиқ бўлган. Кейинчалик "Пахтакор" футбол клубидан ишга таклиф бўлди, клубда ҳам матбуот бўлими фаолият юритганман. Кўриб турганингиздек, ОАВ билан доимий равишда ишлайман. ЎзПФЛ матбуоти қамрови клубникидан анча кенг, иш кўпроқ.\nОАВда, клубда, лигада ишлашда ҳар бирининг ўзини завқи бор.\n— Адашмасам, ОФКда ҳам ишлаяпсиз. Шу ҳақда айтиб бероласизми?\n— Хабарингиз бор, ОФК бу йилдан бошлаб тижорат ва трансляция ҳуқуқлари бўйича Football Marketing Asia компаниясига билан 8 йиллик шартнома тузган. Осиё Чемпионлар лигаси гуруҳ учрашувларида, қолаверса, 1/8 финалда ОФК талабига асосан тижорий масалалар бўйича менеджер сифатида фаолият юритдим.\nОФКнинг учрашувдаги барча йўналишлар бўйича талаблари жуда баланд. Босқичма-босқич биз ҳам тижорат билан боғлиқ ишларда талабни кучайтиришимиз лозим. Реклама футболга катта пул оқимини олиб келиши мумкинлигини тушуниб, ҳаётда тадбиқ қилиш керак.\n— "Барселона" фанати эканингизни биламиз. Клубдаги инқироз қанча давом этади деб ўйлайсиз?\n— "Барселона" катта инқирозни бошдан кечираётгани ҳеч кимга сир эмас. Клуб вице-президенти Эдуард Ромеу бир ой олдин берган интервьюсига назар солсак, у жамоадан 2 йил ҳеч қандай натижа кутмаслигини мухлислардан сўради.\nЛапорта-Куман ўзаро муносабати, Куманнинг ОАВ олдида клуб ва футболчиларни очиқчасига танқид қилиши, клубнинг 1,5 млрд. евро қарздорлиги ва рекорд даражадаги 500 млн. евро зарар кўргани, энг яхши футболчиси Лео Мессини ушлаб кола олмаганлиги... Бу рўйхатни давом эттириш мумкин. Лекин яхши томонлари ҳам бор.\n"Барса" бугун Ансу Фати билан 2027 йилгача мўлжалланган янги шарнома имзолади. Клаусуласи 1 млрд. евролигини ҳисобга олсак, клуб Фатини қадрлайди, уни қўйиб юбормоқчи эмас. Педри ҳам жуда иқтидорли футболчи, бунақа кўп ва жонини бериб ишлайдиган футболчилар кам. "Барса" у билан ҳам шартномани узайтирмоқчи.\nАйтмоқчи бўлганим, "Барселона" доим ўз академияси ишонган клуб, Ла Масия дунёга кўп ажойиб футболчиларни келтирган ва шу йўлда давом этмоқда.\n2-3 йил сабр қилишга тўғри келади. Ёшлар тажриба орттириб, клуб молиявий аҳволи яхшилангунча вақт керак бўлади. Буни мухлислар ҳам тушуниб етиши лозим.\n— Жаҳон футболидаги энг кучли 7 футболчини айтинг?\n— Албатта Девид Бекхэм менинг ҳар қандай рўйхатимда биринчи ўринда туради))\nЛео Месси — мен кўрган энг иқтидорли футболчи. Унинг ўйинини кўриб қойил қолади одам.\nКриштиану Роналду — 36 ёшда бунақа жисмоний жиҳатдан кучли футбол кўрсатиши, ўзини устида ишлаш натижасида мақсадга эришиш мумкинлиги намунаси бўла олади.\nХави, Карлес Пуйоль, Андрес Иньеста — улар билан доим ҳайратланганман.\nВа албатта бу Роналдиньо — менинг "Барса"ни яхши кўриб қолишимнинг асосий сабабчиси. Бир сўз билан айтганда — афсунгар.\nСиз сўраган еттита футболчидан деярли барчаси Каталония клубидан экан))\n— Бу йил "Олтин тўп"ни ким олади?\n— Пандемия сабаб тарихда илк бор 2020 йилда Олтин тўп топширилмади. Шунинг учун ҳам 2021 йилги маросим шиддатли ўтишига шубҳам йўқ. Жорий йилда ўзини ўйини билан бошқалардан ажраб турган, жамоасига катта турнирларда ғалаба келтирган футболчилар 3 та деб ўйлайман. Улар Лионель Месси, Роберт Левандовски ва Жоржиньо. Месси ниҳоят Копа Американи олди, Левандовски Олтин бутсани қўлга киритди, Жоржиньо эса Чемпионлар лигаси ва Евро-2020 ғолибига айланди.\n— Ўзбек футболидаги энг яхши мураббий ким?\n— Ўзбек футболида икки мураббийни ажратиб кўрсатган бўлардим: Шота Арвеладзе ва Рўзиқул Бердиев. Тўғри, Арвеладзега яхши шароит яратилиб берилган, молиявий тарафдан ҳам клуб қийинчилик кўрмаган дейишингиз мумкин. Лекин ўша пайтда "Пахтакор"да ишлаганман. Бир қарашда жипслаштириш қийин бўлган вазиятда барча футболчиларни бир мақсад устида бир ёқадан бош чиқаришга ўргатди. Клуб тизимини ҳам яхшилашга эришди. "Локомотив" 3 йил давом этган триумфига барҳам бера олди.\nРўзиқул Бердиев ҳақида қанча гапирса ҳам оз. Ёш футболчилар билан ишлаш йўлга қўйилган, "Насаф" ўйинчилари меҳнатсеварлиги, тиришқоқлилиги билан бошқалардан ажралиб туради. Тоза ва чиройли футбол кўрсатади, шунинг учун ҳам бутун ўзбек халқи "Насаф"ни ёқтирса керак.\n— Ўзбекистон чемпионатларида энг кучли легионерлар бешлигини тузинг.\nМарко Станоевични ҳам кўрсатиб ўтган бўлардим. Ўзбекистонга келганига 2 йил бўлишига қарамасдан, кўп мухлислар қалбига йўл топа олди.\n— Аёллар футболидаги доимий комиссарлардансиз. Нега у ерда эркаклар футболига нисбатан кўпроқ гол урилади?\n— Аёллар футболини ривожлантириш — ФИФА ва ОФК нинг — асосий мақсадларидан бири. Аёллар футболига яқин ўтмишдан бошлаб эътибор кучайишни бошлади. Улардан тез вақт оралиғидан эркаклар кўрсатадиган футболни талаб қилиш нотўғри. Эркаклар футболи ривожланиши учун вақт ҳам, шароит ҳам етарлича.\nКиритилган голлар сонига келсак, бу балки ҳар бир позицияда ўйнайдиган футболчилар савиясини ошириш, гол киритишдан ташқари яхши ҳимояланиш устида ҳам бош қотириш керак деб ўйлайман.\n"Учрашувларнинг барчаси сунъий майдонда ўтади" — Нигора Абидова 2\nЎзбек футболи маликалари (1-қисм) 1\nОлимпиада. Стартдан олдинги мағлубият ёхуд МОҚнинг мантиқни "йиғлатган" қарори (ФР блоги) 76\nНигора Мўйдинова: "Нефтчи-W" мавсум якунида юқори ўринларни эгалламоқчи" 1\nНигора Абидовани табриклаймиз! 13\n21 окт 23:57:59\n22 окт 08:33:06\n22 окт 01:09:08\n21 окт 22:44:03\n22 окт 08:27:23\n21 окт 22:54:37\n22 окт 11:27:39\n22 окт 08:23:37\n22 окт 22:35:02\n22 окт 17:42:11\n22 окт 15:13:19\n22 окт 13:41:37\n22 окт 13:04:38\n22 окт 08:45:52\n22 окт 08:28:51


Барча эркакларни Ватан ҳимоячилари Куни билан табриклаймиз! - UZCHINATRADE.COM\nБарча бошлаган ишларингизда катта ғалаба, касбий муваффақият, дадиллик тилаймиз. Кучли бўлинг, малака ва кўникмангиз ошсин, кутган натижангизга ҳамиша эришиб юриш насиб қилсин.\nҚийинчиликни мардонавор кутиб олишингизни, матонат ва жасур бўлишни, ишонч, қатъият, кучни адолатга сарфлашингизни тилаб қоламиз. Осмонимиз мусаффо бўлсин!\nЧуқур эҳтиром билан, Ўзбек-Хитой Савдо Уйи!


Қорақалпоғистонда учта янги кичик саноат зонаси ташкил этилади- Kruz.uz\nҚорақалпоғистонда учта янги кичик саноат зонаси ташкил этилади\n22:15, 09.09.2019 1083 0 Иқтисодиёт\nВазирлар Mаҳкамасининг Қорақалпоғистон Республикасида “Кичик саноат зоналарини кенгайтириш ва улардан самарали фойдаланиш чора-тадбирлари тўғрисида”ги қарори лойиҳаси Ўзбекистон Республикаси норматив-ҳуқуқий ҳужжатлар лойиҳалари муҳокамаси порталида муҳокама учун тақдим этилди. Лойиҳада бир вақтнинг ўзида Қорақалпоғистоннинг учта туманида саноат зоналари ташкил этилиши кўзда тутилган.\nСаноат зоналарини яратишда минтақанинг иқтисодий эҳтиёжлари ва ресурслари ҳисобга олинади\nЛойиҳага кўра, кичик саноат зоналари Қорақалпоғистон Республикасининг Канликўл, Хожейли ва Шуманай туманларида пайдо бўлиши мумкин. Фойдаланилмаётган ишлаб чиқариш майдончалари ва зоналарга ер участкаларини киритиш режалаштирилган.\nБундан ташқари, кичик саноат зоналари ҳудудида импорт ўрнини босувчи ва экспортга мўлжалланган маҳсулотлар, материаллар ва бутловчи буюмларни Қорақалпоғистон иқтисодиётининг эҳтиёжлари, шунингдек мавжуд минерал ва қишлоқ хўжалиги ва инфратузилмасини ҳисобга олган ҳолда жойлаштириш таклиф қилинмоқда. Шунингдек, лойиҳага мувофиқ зоналарга хорижий инвестицияларни жалб қилиш режалаштирилган.\nTуманлардан бирида КСЗ аллақачон ташкил этилган\nTаъкидлаш жоизки, Хўжайли туманида қарийб 4 гектар ер майдонида кичик саноат зонаси мавжуд. Лойиҳага кўра, янги кичик саноат зонаси ҳудуди 0,84 гектарни ташкил этади.\nФармон Қорақалпоғистон Республикасида тадбиркорликни ривожлантириш ва минтақанинг саноат салоҳиятини ошириш, бандлик ва аҳоли фаровонлигини оширишга қаратилган.\nБугунги кунда Ўзбекистонда 137 та кичик саноат зоналари мавжуд. Шунингдек, Қорақалпоғистон Республикасида аллақачон 7 туманда КСЗ ташкил этилган.


Россия: муштлашувда иштирок этган мигрантлар 40 йилга “депорт” қилинмоқда | Qalampir.uz\nРоссия: муштлашувда иштирок этган мигрантлар 40 йилга “депорт” қилинмоқда\nОлам\t11 Август 18:43 12019\nМосквада бўлган оммавий муштлашувларда қатнашган меҳнат мигрантлари 40 йил муддатга депортация қилинади. Муштлашув қатнашчилари орасида Марказий Осиё фуқаролари ҳам бўлган. Бу ҳақда Россиянинг “Блокнот” нашри хабар бермоқда.\nҚайд этилишича, Москвада бўлган оммавий муштлашувларда иштирок этган 100 нафар муҳожир мамлакатдан чиқариб юборилади. Шунингдек, уларнинг барчасига 40 йиллик Россияга киришга тақиқ қўйилади.\nМаълумотларга кўра, икки қирғиз фуқароси ва бошқа муҳожирлар ўртасидаги жанжал оқибатида қирғизлар пичоқ билан яраланган. Шундан сўнг, жанжал кўтарганларнинг ватандошлари Москванинг “Кузьминка” метро бекати яқинида намойишни пичоқ, тош ва шишалар билан давом эттиришган. Муштлашув пойтахтнинг аҳоли зич жойлашган ҳудудларидан бирида содир бўлгани туфайли даҳшатли тус олган.\n“Ҳозир кўпчилик, ҳаттоки, йиғлаб кечирим сўрамоқда. Бироқ, менинг илтимосим шуки, Россияга ишлашга келган нафақат тожиклар, қирғизлар, ўзбеклар, балки бутун Марказий Осиё фуқаролари ақлини йиғиб олсин”, дейди “депорт” қилинаётганлардан бири.\nРоссия Федерацияси Ички ишлар вазирлиги Матбуот хизмати раҳбарининг маълум қилишича, муштлашувда иштирок этганлар РФ Жиноят кодексининг 213-моддаси 2-қисми билан (гуруҳ томонидан олдиндан келишиб, совуқ қурол ёки жисм билан безорилик) жиноий иш қўзғатилган.\n22 Сентябрь 15:47 45269\n23 Сентябрь 16:54 34121\n24 Сентябрь 07:41 26797


Ўзбекистон Республикаси Президенти Шавкат Миромонович Мирзиёевнинг Хоразмга ташрифи мобайнида cув ресурслари ва суғориш тизмидаги мавжуд муаммолар юзасидан тўхталиб ўтди » Orol24.Uz Yosh jurnalistlarni tayyorlash klubi veb sayti\n1 248 +5 0\nOrol24.Uz Yosh jurnalistlarni tayyorlash klubi veb sayti » Siyosat » Ўзбекистон Республикаси Президенти Шавкат Миромонович Мирзиёевнинг Хоразмга ташрифи мобайнида cув ресурслари ва суғориш тизмидаги мавжуд муаммолар юзасидан тўхталиб ўтди\nЎзбекистон Республикаси Президенти Шавкат Миромонович Мирзиёевнинг Хоразмга ташрифи мобайнида cув ресурслари ва суғориш тизмидаги мавжуд муаммолар юзасидан тўхталиб ўтди\nSiyosat / Jamiyat / Yangiliklar\n14-мар, 2020, 18:30\nДавлатимиз раҳбари жорий йилнинг 12-13 март кунлари Хоразм вилоятига ташрифи чоғида вилоятда сув ресурсларидан самарали фойдаланиш,жумладан: 7240 гектар майдонда сув тежовчи технологияларни жорий қилиш, 2020 йил давомида 7189 гектар фойдаланишдан чиқиб кетган ерларни қайта фойдаланишга киритиш ҳамда Хоразм вилояти “Тошсоқа тизимидаги магистрал суғориш каналларини қайта тиклаш” лойиҳасини амалга ошириш чоралари юзасидан яқиндан танишди ва лойиҳа доирасида бир қанча муаммолар борлигини айтиб ўтди.\nИслом тараққиёт банки кредитлари ва Республика бюджети томонидан ушбулойиҳа доирасида жами 140,75 млн.АҚШ доллар (жумладан; Ислом тараққиёт банки мабағлари ҳисобидан 87,07 млн.АҚШ доллар. Республика бюджети ҳисобидан 53,68 млн.АҚШ доллар)лик суғориш тармоқларни реконструкция қилиш белгиланган.\nБугунги кунгача 119,52 млн.АҚШ долларлик маблағ ўзлаштирилди.\nПудрат ташкилотлари билан тузилган шартномаларга асосан лойиҳани якунлаш муддати 2021 йил июнь ойи қилиб белгиланган.\nЛекин, бугунги кундаги иш ҳажмларидан келиб чиқиб, лойиҳани жорий йилнинг декабрь ойида якунлаш режалаштирилган.\nЛойиҳани амалга оширилиши натижасида:\n-314 км узунликдаги каналлар ва улардаги 721 дона гидротехник иншоотларнинг техник ҳолати яхшиланади;\n-Тошсақа тизими каналларининг фойдали иш коэффициенти 0,54 дан 0,75 га ошади;\n-700-860 млн.кубометр сувни иқтисод қилинишига эришилади;\n-вилоят туманларида 191,3 минг гектар экин майдонларининг сув таъминоти яхшиланади;\n-жами 257 дона, шундан 95 дона давлат ва 162 дона фермер хўжаликлари ҳамда сув истеъмолчиларининг насос агрегатлари тугатилади;\n-25,9 млрд.сўмлик йиллик эксплуатация маблағларини тежашга эришилади;\n-бир йилда 57,7 млн.киловатт электр энергияси иқтисод қилинади.\nСув тежовчи технологиялар бўйича:\nЎтган йили Хоразм вилоятида 23 та фермер хўжалигининг 224 гектар пахта майдонида томчилатиб суғориш технологиялари жорий қилинди.\nУшбу фермер хўжаликларига Президентимизнинг 2018 йил 27 декабрдаги “Пахта хом-ашёсини етиштиришда томчилатиб суғориш технологияларидан кенг фойдаланиш учун қулай шарт-шароитлар яратишга оид кечиктириб бўлмайдиган чора-тадбирлар тўғрисида”ги Қарорига асосан, давлат бюджети ҳисобидан 1,7 млрд сўм миқдорида субсидиялар тўлаб берилди.\nЯнги технология ўрнатилган майдонларда пахта ҳосилдорлиги ўртача 15 фоизга ортди. Сув ва минерал ўғит сарфи 40 фоиз, электр энергия сарфи 50 фоиз, механизация ва ёқилғи-мойлаш маҳсулотлари харажатлари 30 фоизга қисқарди. Фермерлар даромади ўртача 1 ярим баравар ошди.\nДавлатимиз раҳбари бу кўрсаткичлар етарли эмаслигини ўринли таъкидладилар. Вилоятда сув тежовчи технологияларни қўллаш майдонларини кенгайтириш бўйича топшириқлар бердилар.\nШундан келиб чиқиб, 2020 йилда Хоразм вилоятида 6100 гектар майдонда томчилатиб суғориш шундан; 4000 гектар пахта майдонида, 200 гектар интенсив боғларда, 80 гектар токзорда, 20 гектар сабзавот экинларида жорий қилиш белгиланди.\n2020 йил 20 март ҳолатига вилоятдаги 34 та фермер хўжалиги билан 657 гектар пахта майдонида томчилатиб суғориш технологиясини жорий этиш бўйича шартномалар расмийлаштирилди. Уларга “Агробанк” томонидан 3,5 млн. сўм миқдорида кредитлар ажратилди.\nАйни кунларда 288 гектарда майдонда янги технологияларни ўрнатиш жараёни бошланган бўлиб, сув тиндиргич ҳовузларни қазиш ишлари олиб борилаяпти.\nҲозирда вилоятдаги барча сув хўжалиги ташкилотлари Президентимиз берган топшириқлардан келиб чиқиб, қишлоқ хўжалигига ажратиладиган сувдан самарали фойдаланиш чораларини кўрмоқда.\n05-апр, 11:30 Korildi 71 Izohlar 0\n04-апр, 18:00 Korildi 79 Izohlar 0


Мухолифатчи маҳбус очлик бошлади\nТожикистон расмийлари қамоқдаги мухолифатчи маҳбусларга нисбатан қийноқлар қўлланилаётгани ҳақидаги даъволар воқеликка мувофиқ эмаслигини қайд этадилар.\nҲукумат ва мухолифат ўртасида тинчлик келишуви имзоланганидан 10 йилдан кўпроқ вақт ўтиб ҳам¸ Тожикистон қамоқхоналарида юзлаб мухолифатчи аянчли вазиятда сақланмоқда.\nШундайлардан бири - Садриддин Тошев саккиз йилдан бери Душанбе шаҳридаги 1-қамоқхонада жазо муддатини ўтамоқда.\nСадриддин Тошев куни-кеча ўзининг фақат мухолифат аъзоси бўлгани учунгина 25 йилга озодликдан маҳрум этилгани ва тергов чоғида ҳам, ундан сўнг ҳам ўзига нисбатан қийноқлар қўлланилганидан шикоят этиб, Тожикистон президенти Имомали Раҳмон¸ маҳаллий ҳамда хорижий оммавий ахборот воситаларига очиқ хат ёзди.\nМаҳбус бу мактубида ўзига нисбатан очилган жиноий иш уйдирма экани¸ маҳкама жараёнининг эса ноқонуний ҳамда адолатсиз олиб борилганини таъкидлайди.\nДавлат раҳбаридан ўзига қўйилаётган айблар адолат тарозусида ўлчанишини сўраган маҳбус Тошев адолат тантана қилгунига қадар очлик эълон қилишини билдирди.\nСадриддин Тошевнинг онаси Ҳусноро Аҳмадованинг таъкидлашича, ўғли ва унинг билан бирга яна 82 нафар киши бундан саккиз йил аввал Раҳмон Сангинов ёки “Раҳмон Гитлер” қуролли гуруҳига аъзоликда айбланиб¸ қамоққа ташланган.\n- Ўғлимнинг иши қайтадан кўриб чиқилишини сўраб, ҳуқуқ-тартибот идоралари ва давлат раҳбарига жуда кўп мурожаат этдик. Аммо, афсуски, мурожаатларимиз жавобсиз қолдирилди.\nУндан ташқари, бир неча марта эълон қилинган авфларда уни озод қилиш у ёқда турсин, ҳатто жазони енгиллаштиришмади ҳам, дейди Ҳусноро Аҳмадова.\nБироқ Тожикистон Адлия вазирлигининг қамоқхоналар бўйича бошқарма бошлиғи ўринбосари Баҳром Абдулхақов маҳбуснинг очлик эълон қилганига доир хабарни рад этди.\nАдлия вазирлиги расмийси, шунингдек, Садриддин Тошев ўғирлик, босқинчилик, қотиллик ва қароқчилик айби билан қамоқда ўтиргани, унинг сиёсий маҳбус эмаслиги ҳамда фуқаролар уруши чоғида тожик мухолифатига аъзо бўлгани учун ҳам қамалмаганини уқтирди.\nЎтган йил Тожикистон Ислом уйғониш партияси раиси Муҳиддин Кабирий ва Миллий мажлис аъзоси Акбар Тўражонзода президент Имомали Раҳмонга йўллаган хатида собиқ тожик мухолифати аъзолари авф этилишини сўраган эди.\n“Бироқ, - дейди улар, - тахминан 400 га яқин мухолифат аъзоларидан бирортасига амнистия қўлланилмади ва улар ҳамон қамоқхонада қолмоқда”.\nДушанбе шаҳридаги инсон ҳуқуқлари бўйича идора масъули Сергей Романов ҳам идорасига озодликдан маҳрум этилган собиқ тожик мухолифати аъзоларидан қийноқлар, босимлар ўтказилаётгани борасида шикоят хатлари олганини билдирар экан, “қамоқхоналарга кириш ва собиқ мухолифатчилар билан очиқча суҳбатлашишга рухсат йўқлиги сабабли уларга амалий ёрдам бера олмаганини” айтади.\nАйни пайтда¸ Тожикистонда фаолият юритаётган Қизил хоч халқаро ташкилоти вакиллари ҳам бу мамлакат тегишли ташкилотларига Тожикистон қамоқхоналарига кириш ҳуқуқини беришга доир таклифи ижобий ҳал этилмай қолмаётганини айтиб келадилар.\nБироқ Тожикистон Адлия вазирлиги расмийси Баҳром Абдулҳақов бу даъволарда асос йўқлиги, вазирлик халқаро ташкилотлар, хусусан, Қизил хоч ташилоти билан ҳамкорликка тайёр эканини таъкидлайди.\n- Ҳамма нарса жорий қонунлар доирасида амалга оширилиши керак. Лекин Қизил хоч ташкилоти ўзлари истаган вақтда, бир кунда бир неча марта турмаларга кириб чиқиб туришни истайди.\nКечирасиз-у, шаҳар бедарвоза эмас. Биз уларга биз билан келишилган вақтда маълум бир тартиб асосида турмаларга кириш таклифини бердик. Улар бунга рози бўлмадилар.\nШунинг учун ҳозирча бу ташкилот вакиллари қамоқхоналарга кириш учун расмий рухсат олмаганлар. Аммо ҳамкорлик қилиб турибмиз, дейди Адлия вазирлиги расмийси Баҳром Абдулҳақов.


OzodDayjest: Фарғонадаги мактаб ҳудудида ИИБ ходимларига хизмат уйи қурилмоқда\n15 декабр 2019, Тошкент вақти: 15:36\nЎзбекистонда таносил касаллигини аниқлаш қониқарсиз аҳволда, деб ҳисоблайди Олий Мажлис Қонунчилик палатаси депутати Муҳаррам Дадахўжаева (“Жамият”, 27 июль). Гап шундаки, ҳозирги кунда таносил касалликларини аниқлаш бўйича мажбурий тиббий кўрик ўтказилмайди. Жумладан, фоҳишалик билан шуғулланган шахслар ҳам мажбурий кўрикдан ўтмайди. Шу боис мазкур хасталикка чалинган шахслар тўғрисида статистик маълумотлар юритилмаяпти. Таносил касалликларига чалинган беморлар эса соғлом одамларга жиддий хавф туғдирмоқда. Негаки, улар хизмат кўрсатиш соҳаларида эркин фаолият юритмоқда. Депутатга кўра, хорижий давлатларда таносил касаллигига чалинганлар суд қарори асосида мажбурий тиббий кўрикдан ўтказилади ва даволанади. Таъкидланишича, таносил касалликлари профилактикаси тўғрисида қонун қабул қилиб, хориж тажрибасини Ўзбекистонда татбиқ этиш керак.\nФарғона вилояти Қўштепа туманидаги 18-мактаб ҳудудида ички ишлар ходимлари учун хизмат уйи қурилмоқда (“Оила даврасида”, 2 август). Уй битиш арафасида эканини ёзган газета “Бу ер мактабми ёки карвонсарой?” дея мутасаддиларни саволга тутади. Умуман, мактаб оғир аҳволда. Таълим маскани ташқи деворлари нураб тушган, айрим жойларда эса умуман девор йўқ. Мактабга ёндош хонадонлар деворга тақаб товуқ катаклари ва чорва охурини қуриб олган. 850 га яқин ўқувчининг овқатланиш масаласига умуман эътибор қаратилмаган. Мактаб ошхонаси 30 йилдан бери ишламайди. Тиббиёт хонасида ҳам зарур дори-дармон етишмайди. Мактаб ҳудудини чиқинди ва ўт босган. Газетага кўра, вазиятни ўнглашга мутасаддилар эътибори лозим.\nХорижий банклардан 3,5 миллион доллар ўмарган ўғрилар тўдаси Тошкентда қўлга олинди\nТошкентдаги “Orient Finance Bank” филиалини тўнамоқчи бўлган пайтда қўлга олинган украиналик фуқаролардан иборат ўғрилар тўдасига оид янги тафсилотлар маълум қилинди (“Даракчи”, 2 август). Аниқланишича, мазкур гуруҳ Россия, Украина, Беларус, Молдова, Македония каби давлатлар банкларидан 2015-2018 йиллар давомида 3,5 миллион доллардан ошиқ маблағни ўмарган. Гуруҳ аъзолари Тошкентдаги “Orient Finance Bank” филиали мижозларига тегишли шахсий қутичаларда сақланаётган пулларни қалбаки калитлар ёрдамида ўғирлашни режалаштирган. Халқаро миқёсдаги ўғрилар тўдасига 1975 йилда Украинада туғилган, ҳозирда АҚШ фуқароси бўлган Ставко Алекс бошчилик қилган. Гуруҳ аъзоларидан бири “Orient Finance Bank” филиалида депозит қутичаси очиб, шу баҳонада қутилар сақланадиган хонага 18 марта кириб, қутичалар пультини суратга олган. Ҳуқуқ идоралари ўтказган тезкор тадбирда жиноий гуруҳнинг икки аъзоси – Владислав Бутс ва Вячеслав Шеремет қўлга олинган. Гуруҳ раҳбари С.Алекс ва тўданинг бошқа бир аъзоси Алек Дубровский бунга қадар хорижга чиқиб кетишга улгурган.


8 февралдан ҳоккей бўйича Ўзбекистон чемпионатига старт берилади\nШанба, 02 Феврал\n8 февраль куни Тошкентда ҳоккей бўйича Ўзбекистон чемпионати бошланади. Унда фақат пойтахтнинг тўрт клуби: «Бинокор», «Тошкент», «Ҳумо» ва «Семурғ» жамоалари иштирок этади.\nТурнирдаги барча ўйинлар «Ice City» мажмуасида бўлиб ўтади. Мажмуа бугун, 2 февраль куни тантанали равишда очилди. Унда Тошкент шаҳар ҳокими Жаҳонгир Ортиқхўжаев, лойиҳа таъсисчилари ва бошқа фахрий меҳмонлар иштирок этишди.\nЎзбекистон ҳоккей федерациясининг Ўзбекистон чемпионатини ташкил этиш департаменти директори Владимир Иванович Сторонкиннинг маълум қилишича, мусобақа 17 ва ундан катта ёшдаги хоккейчилар ўртасида ўтказилади.\n«Чемпионат давомида 24 та учрашув бўлиб ўтади. Баҳслар 17 март куни ниҳоясига етади. 20 мартдан бошлаб эса плей-офф учрашувлари бошланади. Унда жамоалар учта ғалабагача кураш олиб борадилар», – деган Сторонкиннинг сўзларини келтирмоқда Миллий олимпия қўмитаси матбуот хизмати.\n«Ушбу муз аренаси айни пайтда мамлакатимизда барча халқаро стандартларга жавоб берадиган (дарвоза, ўлчамлар, ёритиш тизими ва кийим алмаштириш хонаси) биринчи ва ягона мажмуа ҳисобланади. Биз бундан жуда хурсандмиз. Агар ушбу арена бўлмаганида биз чемпионат бошланишини ва «Ҳумо» муз аренаси битишини яна кутиб қолардик», – деди Владимир Сторонкин.\nТадбирда рамзий тугмани босиш орқали хоккей бўйича 2019 йилги Ўзбекистон чемпионатига қанча вақт қолганини кўрсатувчи тескари ҳисоб бошланди. Унда МОҚ вице-президенти Аҳмаджон Раҳимов, Ўзбекистон хоккей федерацияси бош котиби Шукрулло Маҳмудов ва спорт федерациялари вакиллари қатнашишди.\nШундан сўнг музда ёш хоккейчилар иштирокида кўргазмали чиқиш намойиш этилди. Кейин эса «Бинокор» ва «Тошкент», шунингдек, «Ҳумо» ва «Семурғ» жамоалари ўртасидаги учрашув бўлиб ўтди.\nМаълумот учун, 16 000 кв.м майдонда қад ростлаган ушбу «шаҳарча»да қор ўйнаш, сноубордда учиш ва хоккей ўйнаш мумкин. Муз саройида мухлислар учун алоҳида трибуна ҳам ташкил этилган. Ҳудудда +18 даража илиқлик ушлаб турилади.


Ўзбекистонда янги рекорд қайд этилди\n27.06.2020 22:22 0 6490\nБугун пойтахтимиздаги Республика ихтисослаштирилган терапия ва тиббий реабилитация илмий-амалий тиббиёт маркази клиникасида 82 нафар, Тошкент тиббиёт академиясининг кўп тармоқли клиникасида 50 нафар, шаҳар 1-сон клиник шифохонасида 45 нафар, жами 177 нафар коронавирус инфекциясига чалинган бемор соғайиб, ўз уйига кузатилди. Бу ҳақда ССВ матбуот хизмати хабар бермоқда.\nТаъкидлаш жоизки, аввал хабар берилганидек, бугун Вирусология илмий-текшириш институти клиникасида 7 нафар, Хоразм вилоятида 18 нафар бемор соғайганди. Шу тариқа шифокорларимизнинг фидойилиги сабаб бугун 202 нафар инсон коронавирус инфекциясида фориғ бўлди ва соғайиш кўрсаткичи бўйича янги рекорд ўрнатилди. Эслатиб ўтамиз, охирги рекорд кўрсаткич 25 июнь куни қайд этилган бўлиб, 192 нафар бемор тузалган ва уйига кузатилганди.\nрекорд коронавирусдан тузалганлар


Кўриш қобилиятини текшириш ва яхшилаш учун учта бепул iOS-илова - Terabayt.Uz\nКўриш қобилиятини текшириш ва яхшилаш учун учта бепул iOS-илова\nТурли гаджетлар ҳаётимизга кириб келган бугунги кунимизда вақтимизнинг кўпгина қисмини экранга тикилиш билан ўтказамиз. Компьютер ёки ноутбук бўладими, смартфон ёки планшетми – барчасининг дисплейи ҳам ҳаддан зиёд қўлланишда кўриш қобилиятимизга салбий таъсир этиши табиий.\nЛекин дастурчилар бизнинг саломатлигимизни ҳам қуйғуриб, кўриш қобилиятимиздаги ўзгаришларни қайд этувчи ҳамда кўз саломатлигини тиклашга кўмаклашувчи иловалар ҳам ишлаб чиқишган. Бугун Apple мобил қурилмалари учун ишлаб чиқилган ана шундай бепул дастурларидан учтасини қисқача кўриб чиқамиз. Уларда сизу биз яхши тушунадиган рус тили ҳам мавжудлиги яна бир қулайликдир.\nУшбу илова унчалик янги бўлмаса-да, ҳамон долзарблигини йўқотмаган. У кўриш қобилияти билан боғлиқ муаммоларни бошланғич босқичидаёқ аниқлаш имконини беради. «Проверка зрения HD» дастуридаги тестлар жамланмаси кўздаги турли нуқсонлар – рангларни қабул қилишнинг бузилиши, астигматизм, дальтонизм ва бошқаларни ўз вақтида пайқашингизда катта ёрдам беради.\nБу иловани iPhone ёки iPad’ингизга юклаб олиш учун мана бу ҳавола орқали ўтасиз.\nМазкур дастур катта ёшлиларнинг ҳам, болаларнинг ҳам кўриш қобилиятини текширишга мос келади. Унда тегишли тестлар ҳар хил ўйинлар тарзида тақдим этилган. Ахир, болаликдан телефон ва планшетларда ўйнаб, телевизор томоша қилиб улғаяётган ёш авлод вакилларининг саломатлиги ҳаммамиз учун ҳам муҳим-ку, тўғрими?\niКулист иловасини iOS-девайсингизга ушбу ҳавола орқали ўрнатиб олишни тавсия этамиз.\nКўз учун машқларни жамлаган, овоз ва вибрацияга ҳам эга яна битта соддагина илова. У билан шуғулланиш кўп вақтни олмайди, аммо мунтазамлик муҳим. App Store’да жуда юқори баҳоланганлиги ҳам бу дастурнинг оммабоплиги ва қулайлигини кўрсатиб турибди.\n«Олмали» девайсингизга Blimb дастурини мана бу ҳавола орқали кўчириб ўрнатиш имкони мавжуд.\nТўғри, бу иловаларнинг ҳеч бири офтальмолог ўрнини боса олмайди, аммо унга мурожаат этиш кераклиги ёки шарт эмаслигини аниқлаб беради.\n#iOS #иловалар #маслаҳат #смартфонлар


Энди "Миллий" стадионида болалар учун футбол тўгараклари ташкил этилади\n9 октябрь, 2018, 10:01\nЮртимиздаги истеъдодли болаларни футбол билан мунтазам шуғулланишларини таъминлаш, ёш футболчиларнинг савиясини ўстириб бориш, янги истеъдодларни кашф қилиш мақсадида, Ўзбекистон футбол ассоциацияси “Миллий” стадионида болалар учун футбол тўгараклари ташкил этади.\nЎФА томонидан ишга жалб қилинган малакали мураббийлар ушбу футбол тўгаракларида болаларга футбол сир-асрорларини ўргатиб боришади.\nҲар бир чизиқда ҳаракат қилувчи футболчилар билан алоҳида мураббийлар иш олиб боришини ҳам алоҳида таъкидлаб ўтиш зарур. Масалан, дарвозабонлар мураббийи ёш футболчилар билан алоҳида машқлар олиб борса, ҳужумчилар мураббийи эса ёш футболчиларда тезкорлик, кучли зарба йўллаш, тўпурарлик каби хусусиятларни шакллантириб боришади.\nУшбу тўгаракларда назарий ва амалий машғулотлар ўтказиш ва ёш футболчиларнинг маҳоратларини сайқаллаб бориш учун барча шарт-шароитлар яратилади. Футбол тўгаракларига турли ёшдаги болалар қабул қилиниб, ҳар бир бола ўз ёш тоифасидаги тенгдошлари билан машғулотларда қатнашади.


≡Туризм 🕔09:11, 08.05.2018 ✔1029\n≡Давр нафаси 🕔18:28, 05.04.2018 ✔881\n≡Долзарб мавзу 🕔18:28, 05.04.2018 ✔1732\n≡Етти кун ≡Етти кун 🕔18:27, 05.04.2018 ✔614\n2019 йил охиригача юртимизда намунавий лойиҳа бўйича элликдан ортиқ кинотеатр қурилади.\nЖАНУБИЙ ВОКЗАЛ ОЧИЛДИ\n≡Етти кун ≡Етти кун 🕔18:26, 05.04.2018 ✔815\n«Ўзбекистон темир йўллари» АЖдан маълум қилишларича, Тошкент Жанубий вокзали ўз ишини жорий йилнинг 4 апрелидан бошлади.\nНАВОИЙДА ЭЛЕКТР СТАНЦИЯ\n≡Етти кун ≡Етти кун 🕔18:26, 05.04.2018 ✔781\nЖанубий Кореянинг машҳур Hyundai Engineering and Construction компанияси Навоий вилоятида қуввати 450 мегаватт бўлган электростанцияни қуриш бўйича тендерда ғолиб чиқди.\n≡Етти кун ≡Етти кун 🕔18:25, 05.04.2018 ✔730\nИлк бор Урганчдан Римга тўғридан-тўғри мунтазам авиарейслар йўлга қўйилди.\nҚАШҚАДАРЁ ВА СУРХОНДАРЁДА ЯНА БИР ЯНГИЛИК\n≡Етти кун ≡Етти кун 🕔18:25, 05.04.2018 ✔729\nҚашқадарё ва Сурхондарё вилоятларида кичик саноат зоналари (КСЗ) ташкил этилади.\nЧЕГАРА ҚАРДОШЛИККА ТЎСИҚ ЭМАС\n≡Хориж хабарлари ≡Хориж хабарлари 🕔18:24, 05.04.2018 ✔709\nҚирғиз чегарачилари Ўзбекистон фуқаросининг уйида чиққан ёнғинни ўчиришда жонбозлик кўрсатишди, дея хабар тарқатди sputnik.kg.\nЕВРОПАГА ҚОЗОҒИСТОН БОЗОРИДАН\n≡Хориж хабарлари ≡Хориж хабарлари 🕔18:18, 05.04.2018 ✔727\nҚозоғистонда Россия автомобиль саноатининг янги авлоди — LADA Vesta седани ишлаб чиқарила бошланди.\nШВЕЦИЯДА ПАРВОЗ СОЛИҒИ\n≡Хориж хабарлари ≡Хориж хабарлари 🕔18:18, 05.04.2018 ✔732\nШвецияда янги тоифадаги парвоз солиғи кучга кирди. Жорий йилнинг 1 апрелидан бошлаб, мамлакат аэропортларидан парвозни амалга ошириш махсус солиққа тортилади.\nҲИНДИСТОНДА ЭКОЛОГИК ТОЗА ЁНИЛҒИ\n≡Хориж хабарлари ≡Хориж хабарлари 🕔18:18, 05.04.2018 ✔739\nДеҳли Ҳиндистондаги экологик стандартларга жавоб берувчи ёнилғи жорий этилган биринчи шаҳарга айланди.\nБИРЙЎЛА 20 УНИВЕРСИТЕТ ТАЛАБАСИ\n≡Хориж хабарлари ≡Хориж хабарлари 🕔18:17, 05.04.2018 ✔742\nХьюстон шаҳрида яшовчи 17 ёшли мактаб битирувчиси Микель Браун Американинг 20 та энг яхши университетига кириш имтиҳонларини топшириб, уларнинг барчасига қабул қилинди.\n≡Бугуннинг гапи 🕔18:17, 05.04.2018 ✔999\nВИЖДОН ОЛДИДАГИ ЖАВОБГАРЛИК\n≡Китоб бу — мўъжиза 🕔18:16, 05.04.2018 ✔986\nУндан қочиб бўладими?\nИнсон жиноятга қўл урди… Жиноят хоҳ фақат ўз манфаати учун хизмат қилсин, хоҳ у одамзодни ҳалокатдан асраб қолсин, бу аҳамиятсиз. Муҳими, оғир жиноят — қотиллик юз берди. Ҳеч ким буни сезмади, сиз айбловдан қутулиб ҳам қолдингиз, ўғирланган нарсалар ҳам бехавотир жойда. Қисқаси, жиноят қилдингиз-у, жазодан озод қолдингиз.\n🕔 15:09, 05.04.2018\nПайшанба, 05-Апрел 2020 2019 2018 2017 2016


Колонияда жаза мүддетин өтеп атырған пуқара ишки ислер уйымы хызметкерине пара бермекши болды » KarInform\nКолонияда жаза мүддетин өтеп атырған пуқара ишки ислер уйымы хызметкерине пара бермекши болды\nҚарақалпақстан Республикасы Ишки ислер министрлиги 27-санлы колониясында алдын жынаятқа қол урып, жаза мүддетин өтеп атырған пуқара Р.Қ. колония баслығының орынбасары, майор К.Бекмуратовқа шәртнама объектлерине жумысқа бириктирмеў ушын 200 000 сум пулды пара сыпатында усыныс еткен. Жағдай бойынша колония баслығының орынбасары, майор К.Бекмуратов ҚР ИИМ басшыларына мәлимлеме арқалы мүрәжат еткен, деп жазбақта ИИМ мәлимлеме хызмети.\nУсы мәлимлеме тийкарында ӨзР ИИМ Өз қәўипсизлиги басқармасының Қарақалпақстан Республикасы бойынша бөлими ҳәм Қоңырат районлық прокуратурасы менен биргеликте өткерилген илаж даўамында Р.Қ. колония баслығының орынбасары, майор К.Бекмуратовтың хызмет бөлмесинде 200 000 сум пулды пара сыпатында берген ўақтында айғақлы дәлиллер менен усланған.\nЖағдай бойынша Бас прокуратураның Экономикалық жынаятларға қарсы гүресиў департаменти ҚР басқармасы Қоңырат районлық бөлими тәрепинен ӨзР Жынаят кодексиниң 211-статьясы 1-бөлими менен жынаят иси ашылып, тергеў жумыслары алып барылмақта.\nБозатаў районлық бәнтликке көмеклесиў орайының басл ...


Bolaga oyoq kiyim tanlaymiz ⋆ WWW.SAVOL-JAVOB.COM\nЭнди қадам ташлаб, юра бошлаган боланинг ялангоёқ одимлагани яхши ва фойдалидир. Оёқ кийимларнинг эгилувчан (эластик), юмшоғини танлаб кийдиринг. Чунки юмшоқ пойафзал боланинг эркин қадам ташлаши учун қулай ва оёғининг тўғри, меъёрда ривожланишини таъминлайди.\nОёқ кийим ўлчами (размери) боланинг оёғини сиқиб турганидан кўра, бироз каттароқ бўлгани маъқул.\nҚаттиқ материалдан тайёрланган оёқ кийимларни кийдирманг..\nБолангизга оёқ кийимларнинг катта ёшдагиларга мўлжалланган кўринишдагисини асло кийдирманг. Учи ингичка, баланд пошнали ёки таги қаттиқ, қайрилмайдиган оёқ кийимлар боланинг қадам ташлашида ноқулайлик туғдиради, ҳамда бола оёғининг тўғри ривожланишига халал беради.\nОёқ кийим албатта тоза чармдан тайёрланган, таглиги (тўшамаси) ҳам чармдан бўлгани маъқул.\nПошнаси паст, учи кенгроғини танланг. Оёқ кийимнинг таги эгилувчан бўлса янада яхши. (“Платформа” шаклдан воз кечинг!)\nБола оёқ кийими учун махсус тўшама ва патаклардан фойдаланишингиз мумкин. Махсус оёқ кийим ва тўшамаларни танлашда албатта мутахассис билан маслаҳатлашиб олинг.\nТошкент шаҳридаги “BIBO” коррекцияловчи ортопедик\nмосламаларни тайёрлаш устахонаси раҳбари.\nAsl marvaridni qanday tanlaymiz?\nFarzandlarimiz uchun sun’iy basseyn tanlaymiz\nTelegramda global qidiruv + velosiped tanlaymiz)


10:41 / 09.11.2016 | Akmal Abdullayev | 1695\nАссалому алайкум! Азиз устозимизнинг толмас шогирдлари ва илмий мeросхўрлари. Авваламбор сизларнинг қилаётган хайрли ишларингиз ва илмий изланишларингиздан ғоят хурсандмиз. Динимизнинг бир кичик жонкуяри ва динимизга доир билимларни яна ҳам оширишни истовчи бир мусулмон сифатида сизларга бир таклиф ва истак билан мурожаат қилишга рухсат бeргайсизлар. Динимизга доир китоблар Аллоҳга шукрлар бўлсинки кeнг доирада нашрдан чиқмоқда. Ақийда ва фиқҳ илмига доир, дуо китоблари, китоб жавонларимизга кўрк қалбимизга сурур бахш этмоқда. Лeкин бу ишлар ҳам камдeк гўё. Масалан Қуръони Каримнинг маъноларини кeнг ёритиб бeрувчи тафсир китоблари, Расулуллоҳ соллаллоҳу алайҳи васалламнинг ҳадисларига ёзилган шарҳлар кўп ёзилган. Тасаввуфга доир асл китоблар ҳам бисёр. Шу муносабат билан сизлардан мана шу китобларни тeзроқ топиб кўп-кўп таржима қилиб нашрдан чиқарсанггиз буюк ишлардан бўларди. Хусусан буюк бобокалонимиз Имом Бухорийнинг «Саҳиҳ»ларига Бадруддин Айний ҳазратларининг ёзган «Фатҳул борий» шарҳларини ва бошқа саҳиҳ тўпламларга ёзилган шарҳ китобларини, Қуръони Каримга ёзилган тафсирлар ҳам кўплаб нашр қилинса жуда хайрлик ишлардан бўлар эди. Чунки бизнинг иймонимиз бир нурдир бу нурни эса илм ва ибодат билан ошириб бориш мумкин. Шу сабаб сизлардан мана шундай хайрли ишларни амалга оширишингизни кутиб қоламиз. Аллоҳ мана шу ишларда Ўзи мададкор бўлсин. Ҳурмат билан Акмал.\nВа алайкум ассалом! Сиз каби халқи, миллати учун, илм-маърифат учун қайғурадиган жонкуяр бандаларни Аллоҳ кўпайтирсин. Айтган фикр ва мулоҳазаларингиз, тавсияларингиз, дин ва илм-маърифат учун қайғурганингиз учун ташаккур айтамиз. Аллоҳ таоло сизга дунё ва охират саодатини насиб этсин. Сиз айтган китоблар устида кенг кўламли ишлар олиб борилмоқда. Бунга Устозимиз роҳимаҳуллоҳнинг шогирдлари жалб қилинган. Сиз азизлардан дуода бардавом бўлишингизни сўраймиз. Аллоҳ таоло барчамизни Ўз динини ўрганиб, амал қилувчилардан қилсин! Валлоҳу аълам!


ОГОҲЛИК ҲУШЁРЛИК ХАР БИР КИШИГА ЗАРУР — Zamaxshariy.uz\nОГОҲЛИК ҲУШЁРЛИК ХАР БИР КИШИГА ЗАРУР\n25 марта, 2021 admin Uncategorized\nБугунги кунда ислом ниқоби остида фаолият кўрсатаётган террорчилик ҳаракатларининг ислом динига ҳеч қандай алоқаси йўқ, чунки тинчлик, инсонпарварлик ва раҳм-шафқат дини бўлган ислом ҳеч қачон зўравонликни, бировлар жонига қасд қилишни, адолатсизликни тарғиб қилмаган, қилмайди ҳам. Қуръони карим бундай таълим беради: «Бирор жонни ўлдирмаган ёки Ерда (бузғунчилик ва қароқчилик каби) фасод ишларни қилмаган инсонни ўлдирган кимса худди бутун инсониятни ўлдирган кабидир» «Ким бир мўминни ўлдирса, унинг жазоси жаҳаннамда абадий қолишдир».\nИслом дини кишиларни тинчликни асраш ва барқарорликни таъминлаш йўлида имон, инсоф, адолат, ҳамжиҳатлик ва бирдамлик билан ҳаракат қилишга, фитна ва ўзаро адоватга барҳам беришга чақиради. Албатта, бу бежиз эмас, зеро, тинчликпарварлик ислом динининг моҳиятини ташкил этади.\nАфсуски, хозирги кунимизда Аллоҳ таолонинг ўз бандаларини фақат тинчлик, осойишталик ўрнатишга, бағоят эзгу ва хайрли ишлар қилишга ундовчи бундай даъватларини унутган қабиҳ ниятли ёвуз кимсалар кўпайиб кетди. Афсусланадиган жиҳати шундаки, бундай шахслар ўзларини бузғунчиликларини Ислом дини таълимоти билан хаспўшлашга интилмоқдалар. Айни дамда бундай хатти-ҳаракатлар хақ дин-Исломга нисбатан нохолис фикрлар ва қарашлар уйғотади.\nХалифалик давлатини тузиш даъвоси билан чиқиб, бу йўлда бегунох инсонлар қонини тўкаётган, юртимиз тинчлигига, халқимиз хотиржамлигига рахна солишга уринаётган террорчи бузғунчи оқимлар аввал ҳам ўз ғаразли мақсадларини амалга оширишга бир неча бор уриниб келдилар. Аммо Аллоҳ таолонинг ғазабига, соғлом фикрли инсонларнинг қаҳрига, нафратига учраб йўқликка юз тутдилар.\nҲозирги кунда баъзи юртдошларимиз хорижга ишлаш мақсадида кетмоқдалар.Бу юртдошларимиз масаланинг фақат моддий тарафини ўйлаяптилар, ваҳоланки маънавий тарафдан кўрган зарарлари жуда бисёрдир.\nЯна ҳам ачинарли томони шундаки, бегона мамлакатда ёшларни маънавий таҳдид кутиб турганини билмаяптилар. Бундан ғаразли мақсадда фойдаланиб қолишни кўзлаётган бузғунчи оқимлар, бизнинг ёшларнинг онгини бемани ва пуч ғоялар билан тўлдириб ўз ватанларига хоинлик қилиб, ватандошлари ва бутун халқнинг юзига оёқ қўядиган манқурт қилиб тайёрлаётирлар. Халқимизда “бир марта туз еган жойинга қирқ кун салом бер” деган ажойиб мақол бор. Ахир бу адашиб экстремистик гуруҳларга қўшилиб кетаётганлар бир умр мана шу юртда униб-ўсиб, беминнат таълим тарбиясидан фойдаланиб катта бўлишмадими? Шу ўринда катта бойлик ҳавасида ўзга юртларга кетаётганларга мурожат қиламизки сиз бораётган ерда сизни оғир меҳнат, жуда катта маънавий таҳдид, вақтни бехудага ўтказиш ва фарзандларингизни айни тарбиялаш вақти келганда бетарбия қолдириш кутиб турганлигини унутманг. Юртдошларимизни бундай бузғунчи оқимларнинг қилмишларидан Аллоҳ ўзи асрасин, юртимиз тинчлиги ва фаровонлигини бардавом қилсин.\nPrevious Post:МИССОНЕРЛАРНИНГ ҒАРАЗЛИ МАҚСАДЛАРИДАН ОГОҲ БЎЛИНГ!\nNext Post:ЧЕКИШ ОФАТИДАН САҚЛАНИНГ


BBC Uzbek - Mintaqa - Қийноқ қўллашда айбланаётган Тожик полициячилар устидан жиноят иши очилган\nҚийноқ қўллашда айбланаётган Тожик полициячилар устидан жиноят иши очилган\nСўнгги янгиланиш 16 ноябр 2012 - 14:41 GMT\nПолиция зобитларига нисбатан қўзғатилган тергов якунланиб, жиноят иши Хўжанд шаҳар маҳкамасига оширилган.\nТожикистон шимолидаги Суғд вилояти прокуратураси икки полиция ходимига нисбатан жиноят иши очган.\nВилоят Ички ишлар бошқармаси жиноят-қидирув бўлимининг икки зобитига порнографик видео дискларни тарқатишда гумон қилинган шахсни қийноққа тутиш айблови қўйилган.\nИчки ишлар вазирлиги юқори лавозимдаги мулозимига кўра, икки полиция зобитига нисбатан қўзғатилган тергов ишлари якунланиб, ҳозирда Хўжанд шаҳар маҳкамасига оширилган.\nПолиция зобитларига нисбатан "қийноқ" айблови қўйилган.\nТергов хулосаларига кўра, икки полиция ходими 20 яшар Тожикистон фуқаросини порнографик видеодискларни тарқатишда гумон қилиб, қўлга олишади ва ундан иқрорнома олиш мақсадида кун давомида қийноққа тутишади.\nҚийноқлар натижасида, тиббий экспертиза хулосаларида таъкидланишича, гумонланган шахснинг қулоғи йиртилиб кетади, буйраги қаттиқ лат ейди.\nҲозирда полиция ходимларининг вазифаларидан четлатилгани хабар қилинган.\nОчиқда колаётган эсалар-да, уларнинг шаҳардан чиқишлари маън этилган.\nКузатувчиларга кўра, Тожикистон ҳуқуқ-тартибот идораларида қийноқ кенг қўлланади.\nЎтган ҳафта буни Тожикистон Президенти Имомали Раҳмоннинг ўзи ҳам эътироф этган.\nПолиция ходимлари куни муносабати билан ички ишлар раҳбарлари билан учрашган Президент Имомали Раҳмон ўз таъбирича, бундай "шармандали" тажрибадан воз кечишга чақирган.\nШу йилнинг март ойидан бошлаб, Тожикистон Жиноят Кодексига ҳуқуқ-тартибот ходимларини жиноий жавобгарликка тортишни назарда тутувчи "қийноқ" банди киритилган.\nИкки ой аввал эса Тожикистон жанубидаги Ёвон туманида бир милиция ходими балоғатга етмаган ўспиринни калтаклагани учун 7 йилга озодликдан маҳрум этилганди.\nТожикистон: Нодавлат ташкилотлар иттифоқи ҳукуматни қийноқларга чек қўйишга чақирди


Жиноят содир этиб, суд ва тергов органларидан яшириниб юрган қуйидаги фуқаролар Самарқанд вилояти Булунғур тумани ИИБ томонидан қидирилмоқда:\nДониёр Эргашевич Жўраев. 1988 йилда Самарқанд вилоятида туғилган. Булунғур тумани Сарқипчоқ маҳалласида яшаган. Ўзбекистон Республикаси Жиноят кодексининг 168-моддаси (Фирибгарлик) 3-қисми «б» бандида кўрсатилган жиноятни содир этган.\nИкром Шакарбоевич Губаев. 1979 йилда Самарқанд вилоятида туғилган. Булунғур тумани Мингчинор маҳалласида яшаган. Ўзбекистон Республикаси Жиноят кодексининг 25, 97-моддаси (25-модда: Жиноятга тайёргарлик кўриш ва жиноят содир этишга суиқасд қилиш, 97-модда: Қасддан одам ўлдириш) 2-қисми, 164-моддаси (Босқинчилик) 4-қисмида кўрсатилган жиноятларни содир этган.\nСайёра Саъдуллаевна Жўраева. 1979 йилда Самарқанд вилоятида туғилган. Булунғур тумани Улуғбек маҳалласи Шабнам кўчаси 16-уйда яшаган. Ўзбекистон Республикаси Жиноят кодексининг 168-моддаси 1-қисми, 223-моддаси (Қонунга хилоф равишда чет элга чиқиш ёки Ўзбекистон Республикасига кириш) 1-қисми, 227-моддаси (Ҳужжатлар, штамплар, муҳрлар, бланкаларни, автомототранспорт воситаларининг ва улар тиркамаларининг (ярим тиркамаларининг) давлат рақам белгиларини эгаллаш, нобуд қилиш, уларга шикаст етказиш ёки уларни яшириш) 2-қисми, 228-моддаси (Ҳужжатлар, штамплар, муҳрлар, бланкалар тайёрлаш, уларни қалбакилаштириш, сотиш ёки улардан фойдаланиш) 3-қисмида кўрсатилган жиноятларни содир этган.\nШавкат Абдурашидович Ҳасанов. 1981 йилда Самарқанд вилоятида туғилган. Булунғур тумани Мингтепа маҳалласида яшаган. Ўзбекистон Республикаси Жиноят кодексининг 118-моддаси (Номусга тегиш) 1-қисмида кўрсатилган жиноятларни содир этган.\nТўлқин Одилович Йўлдошев. 1964 йилда Самарқанд вилоятида туғилган. Булунғур тумани Дўстлик маҳалласи Улуғбек кўчаси 1-уйда яшаган. Ўзбекистон Республикаси Жиноят кодексининг 167-моддаси (Ўзлаштириш ёки растрата йўли билан талон-торож қилиш) 2-қисми «а» банди, 209-моддаси (Мансаб сохтакорлиги) 2-қисми «а» бандида кўрсатилган жиноятларни содир этган.\nШохруҳ Холмурод ўғли Усанов. 1992 йилда Жиззах вилоятида туғилган. Жиззах вилояти Мирзачўл тумани Дўстлик маҳалласи Ал-Хоразмий кўчаси 7-уй 4-хонадонда яшаган. Ўзбекистон Республикаси Жиноят кодексининг 169-моддаси (Ўғирлик) 1-қисми, 267-моддаси (Транспорт воситасини олиб қочиш) 1-қисмида кўрсатилган жиноятларни содир этган.\nЮқорида номлари қайд этилган шахсларни кўрган ёки қаердалигини билган фуқаролардан Самарқанд вилояти Булунғур тумани ИИБнинг (0-366) 231-99-06 телефон рақамларига ёки яқин орадаги ички ишлар органига хабар беришларини сўраймиз.


Дубайда 2020 йилгача барпо этилувчи 10та ажойиб лойиҳа » Скачать музыку бесплатно новинки музыки 2016-2017\nДубайнинг барча ҳудудлари бўйлаб сайёҳлар учун мўлжалланган асосий кўнгилочар жойларда янги бинолар барпо этилаётгани ҳақида эълон қилинмоқда. Сўнгги лойиҳалардан бири бўлган Al Mamzar Beachfront учун 10 миллиард дирҳам сарфланган бўлиб, у Dubai World Central ривожига катта ҳисса қўшади. Миллиардлаб дирҳамлар сарф этилган Bluewaters ороли, Dubai Creek Harbor, Dubai Water Canal ва Дубайнинг турли йўналишдаги истироҳат боғларида қурилиш ишлари бошлаб юборилган бўлиб, улар Al Mamzar лойиҳаси ва Aladdin шаҳри каби келажакда дунёни лол қолдириши кўзда тутилган. Мазкур кўнгилочар масканларнинг кўпчилиги 2020 йилдан аввалроқ ишга туширилиши режалаштирилган. Сабаби, айнан шу йилда Дубай Экспо-2020 кўргазмаси ташкил этилади. Эътиборингизга ҳайратланарли лойиҳалар рўйхатини ҳавола этамиз: 1. Келажак музейи Дубайнинг Ижрочи кенгаши раиси, шахзода, шунингдек, келажак музейининг кенгаш раиси Шайх Ҳамдам бин Муҳаммад бин Рашид ал-Мактум бу лойиҳани амалга ошириш учун янги инновацияни жорий этишда муҳим роль ўйнади. Шайх Зайид кўчасидан узоқ бўлмаган Emirates Towers туманида жойлашган янги лойиҳанинг қурилиш ишлари 2017 йилда якунланиб, у ташриф буюрувчиларга замонавий ва интерфаол намойишлар орқали келажакни кўриш имконига эга энг яхши инновацион муҳитни яратиб беради. Музейда халқаро анжуманлар, сўнгги илмий ўзгаришлар, дизайн ва инновация бўйича махсус амалий машғулотлари ўтказилади. 2. Bluewaters ороли Bluewaters оролида дунёдаги энг катта чархпалак бўлиши кутилаётган Dubai Eye’нинг қурилиш ишлари бошлаб юборилган. Шунингдек, Йўл ва транспорт агентлиги (RTA) Мainland лойиҳаси билан ҳамкорлик учун 475 миллион дирҳамлик шартнома имзолади. Айлана чарҳпалакдан ташқари, лойиҳа доирасида турар-жойлар, меҳмонхона ва кўнгилочар ҳудудлар ҳам қад ростлайди. Шунингдек, беш юлдузли меҳмонхона бутиклари ишга туширилади. Оролга ҳар йили уч миллиондан ортиқ меҳмонлар ташриф буюриши тахмин қилинмоқда. 6 миллиард дирҳам ҳисобида маблағ сарфланган Bluewaters ороли дунёдаги энг йирик сайёҳлик маскани бўлиши кутилмоқда. Орол таниқли Jumeirah Beach Residence яқинида барпо этилиб, лойиҳани Meraas Holdings дастурчилари амалга оширади. 3. Dubai Frame Жорий йилнинг ўрталарига келиб, Дубай шаҳар ҳокимлиги биринчи рақамли глобал сайёҳлик рамкасини қуриб битказишни мақсад қилиб қўйган. Бу ҳайбатли тўртбурчак рамка Zabeel истироҳат боғида жойлашган. У ташриф буюрувчилар учун Дубайнинг аввалги ва янги кўринишини намойиш этади. Рамка кенглиги – 93 метр, баландлиги эса – 150 метр бўлиб, у орқали Дубайнинг бир қанча замонавий масканларини томоша қилиш мумкин. Бир томондан Амирлик миноралари ва Бурж Халифа кўриниб турса, яна бир тарафдан меҳмонлар шаҳарнинг Deira, Umm Harare ва Karama каби эски қисмларини томоша қилишлари мумкин. 4. Dubai Creek Harbour Emaar Properties ва Dubai Holding компаниялари дунёнинг энг баланд эгизак миноралари бўлиши кутилаётган лойиҳани амалга ошириш ишларини бошлаб юборди. Унинг катталиги Downtown Dubai’дан уч маротаба катта бўлиши кутилмоқда ҳамда Dubai Creek ва Ras Al Khorга ёнма-ён жойлашган бўлади. У ўз ичига 3664 идоралар, саккиз миллион квадрат метр чакана савдо майдонлари ва 4400 хонага эга бўлган 22 меҳмонхонани сиғдириши кўзда тутилган. 5. Dubai Water Canal Йўл ва транспорт маъмурияти 2 миллион дирҳамли сув канали лойиҳаси қурилиш ишларининг 33 фоизи якунига етганини қайд этди. Al Wasl Road кўчасида жойлашган кўприкнинг қурилиш ишлари ҳам қизғин давом этмоқда. Лойиҳа 2016 йилнинг ўрталарига келиб, қуриб битказилиши кутилмоқда. Канал лойиҳасининг уч босқичи ҳам Safa боғи ичидан йўл ости каналининг қазилма ишлари билан бир вақтда амалга оширилмоқда. Қурилиш ишлари 2013 йилнинг октябрь ойида бошланган бўлиб, унинг суратлари орқали Dubai Creek’нинг 3 метрга чўзилгани ва канал Business Bay ҳамда Форс кўрфазини ўзаро боғлаб туришини кўриш мумкин. Сув йўли узунлиги уч метргача чўзилади ва кенглиги 80дан 120 метр диапазонгача бўлади. 6. Дубайнинг турли йўналишдаги истироҳат боғлари Дубайнинг курорт ва истироҳат боғлари раҳбарияти қурилиш ишларининг 17 фоизи ҳамда ишлаб чиқариш ва муҳандислик ишларининг эса 40 фоизи бажариб бўлинганлигини хабар қилди. 2016 йилнинг октябрь ойида учта мавзули боғнинг очилиш маросими ўтказилади: Motiongate Dubai, Bollywood боғи ва Legoland Dubai. Bollywood боғи билан Rajmahal театри қурилиш ишларининг 30 фоизи тугатилди. Театр 60 000 квадрат футли саҳнани ўз ичига олган бўлиб, у ерда Болливудга оид турли чиқишлар намойиш этилади. Legoland боғида эса 15 000 моделлардан иборат 60 миллионга яқин индивидуал бўлимлар ташкил этилади. Мазкур боғ ўн икки ёшгача бўлган болалар учун хизмат қилади. 7. Deira Island Бу лойиҳа орқали оролчада 750 хонага мўлжалланган пляжли курортни қуриш учун Spain’s RIU Hotels & Resorts билан ҳамкорлик қилинмоқда. Унинг ҳудуди 1600 гектар майдонни ўз ичига олган бўлиб, уч гектари меҳмонхона ва курортларга, 424 гектари эса кенг қиррали мажмуалар қуришга сафарбар қилинган. Тунги савдо марказлари лангар бозорлари билан бирга 1400га яқин ресторанларни ўз ичига олади. Шунингдек, бу ерда 30 000 кишига мўлжалланган амфитеатр қад ростлайди. 8. MBR City - District One Муҳаммад бин Рашид ал-Мактум (MBR) шаҳри – биринчи ҳудуднинг дастурчиси Мейдан Собҳа бу лойиҳага 10 миллион доллар маблағ ажратилганини маълум қилди. Виллалар қурилишининг биринчи босқичи 2016 йил ўрталарида, иккинчи босқичи эса 2017 йилда ўз ниҳоясига етади. Вертикал йўналишдаги конструкциялар, жумладан, 8,8 километрли велосипед ва югуриш йўлакчаларида инфратузилма ишлари жадал давом этмоқда. Айни дамда қурилиш 4000га яқин ишчини қамраб олган бўлиб, яқин ойлар ичида ишчилар сони 7000га етиши кутилмоқда. Шаҳарча 1100 гектар майдонни эгаллаган бўлиб, дунёдаги энг йирик сунъий соҳил - Crystal Lagoons ва 14 метрли тахта-кўприкни ўз ичига олади. 9. Aladdin City Оловуддин ва Синбад ҳикояларидан илҳом олиб яратилган Aladdin City лойиҳасини ишлаб чиқиш жараёнлари ўз ниҳоясига етиш арафасида. 2013 йилда барпо этилиши эълон қилинган мазкур лойиҳа тижорат ва меҳмонхона масканларини ўз ичига олган учта катта минорадан ташкил топади. Миноралар Dubai Creek’дан 450 метр масофада жойлашган. Минора кўприкларида кондиционерлар ишлайди, улар автомобиль йўллари ва тўхташ жойларни бирлаштириш учун хизмат қилади. 10. Al Mamzar Beachfront Ал Мамзар пляжли лойиҳасининг бошланғич қиймати 10 миллиард дирҳам миқдорида белгиланган. Ўн миллион квадрат фут майдонни эгаллаган мазкур лойиҳада 4000та турар-жой, 300 меҳмонхоналар, 250000 квадрат метрли савдо марказлари ва ўсимликлар билан ўралган 3,5 километрли йўловчилар учун махсус йўлакчалар барпо этилади. “Биз лойиҳа устида қизғин иш олиб бормоқдамиз. Лойиҳа дизайни тасдиқдан ўтди. Кўплаб сайёҳларни жалб этувчи мазкур масканнинг қурилиш ишлари кейинги йилнинг бошида амалга оширилади”, - дейди Мухандислик ва лойиҳалаштириш секторининг директор бош ёрдамчиси Абдулла Муҳаммад Рафиа. Manba: xabardor.uz


ИШИД жангарилари орасида СПИД тарқамоқда\nИсломий давлат террор гуруҳи назоратидаги ҳудудларда ишлаëтган тиббиëт ходимларининг Суриядаги мустақил ARA News агентлигига билдиришича¸ биргина Дейр эз-Зор минтақасида16 нафар жангарининг Одам иммун тақчиллиги вируси (ОИТВ) юқтиргани аниқланган.\nВрачларнинг билдиришича¸ бу жангариларнинг аксари вирусни жинсий қулликка зўрланган икки марокашлик ўсмир қиздан юқтирган ва ҳозирда ал-Маядин шаҳарчасидаги карантин марказида сақланмоқда.\nЖангарилар томонидан зўрланган марокашлик қизларнинг Туркияга қочиб ўтишга муваффақ бўлгани айтилмоқда.\nИшидчилар ўртасида ОИТВ тарқалгани гуруҳ раҳбариятини саросимага солиб қўйган ва айтилишича¸ вирус юққанларни худкушлик ҳужумига ташлаш ҳақида фатво берилган.\nЖангарилар орасида гиëҳвандлик¸ қолаверса¸ секс қулларни зўрлаш авж олгани боис¸ ОИТВга чалинган ишидчилар сонининг кўплиги тахмин қилинмоқда.\nДокторларга кўра¸ Исломий давлат раҳбари ҳар бир жангари қонини текшириш ва ОИТВга чалинганларни дарҳол карантинга олиш ҳақида буйруқ берган.\nИюнь ойида ОИТВга чалинган индонезиялик жангарининг ўз ташхисини била туриб¸ бошқаларга қон бергани ва язидий қизларини зўрлаб¸ уларни бошқаларга оширгани аниқлангач¸жамоатчилик олдида унинг боши танасидан жудо қилинган эди.


Прагада янги йил арафасида улгуриш лозим бўлган 7 та нарса\n2017 йилда US News Travel Америка порталининг янги йил рейтингида ушбу байрамни энг яхши ташкиллаштириш бўйича биринчи ўринни Прага эгаллади. Дарҳақиқат, декабрда Чехия пойтахти сеҳрли эртакни ёдга сола бошлайди. Мабодо Прагага қишнинг биринчи ойида бориб қолсангиз, омадим чопди деяверинг, сабаби Рождествога 4 та якшанба қолганида бу ерда ҳақиқий мўъжизалар бошланади! Tatil.uz эса байрам ва мўъжиза муҳитини ҳис қилишингиз учун қилишингиз керак бўлган 7 та нарса ҳақида сўз юритади!\n1. Шаҳарни эртакнамо безатилган ҳолатда кўриш\nПрага йилнинг исталган фаслида ва исталган об-ҳавода ўз бетакрорлигини йўқотмайди. Бироқ янги йил арафасида у ниҳоятда гўзал либос кияди! 5 декабрда Чехияда Муқаддас Николай куни нишонланади ва бу янги йил кириб келаётганининг белгиларидан бири ҳисобланади.\nБу пайтда Прагада ҳаво ҳарорати 5 даражада илиқ бўлади, шу сабабли совқотиб қолмайсиз. Агар Прагани оппоқ қор қопласа, шаҳар янада гўзаллашади. Прагада минглаб миноралар бор бўлиб, ушбу гўзалликларни қор ёққанидан сўнг кўрган ҳар бир киши ажойиб манзара гувоҳи бўлиши шубҳасиз.\nСайёҳлар ва маҳаллий аҳоли имкони борича Староместск майдонидаги диққатга сазовор обидаларни янги қиёфада кўриш учун шу ерга шошилишади. Деярли ҳар бир бино гирлянда, гулли тасмалар, неон ёруғликлар, арчалар билан безатилади.\nАҳолининг ўзи ҳам уйларини безай бошлайди. Анъанага кўра улар чиройли қилиб безатилган 4 та шамли арча шохларини уйларига ўрнатишади.\n2. Прагадаги энг асосий арча ёнида суратга тушиш\nБу ердаги энг асосий арчанинг бўйи 23 дан 25 метргача, оғирлиги 7 тоннадан ортиқ бўлади. Арча гирляндасининг ўртача узунлиги 4 километрдан ошади. Унга 2 мингдан ортиқ шар ва кўплаб ўйинчоқлар осилади. У Староместск майдонида ўрнатилади ва йиғилганларга ажойиб кайфият улашади.\nОдатда арчани декабрь бошларида ўрнатишади. Янги йил байрами учун ҳамма арчалар ҳам тўғри келавермайди: чехлар ҳатто энг яхши арча танловини ҳам ўтказишади. Бунда асосий шарт – арчани ўрмондан эмас, шахсий участкалардан чопиб олиб келишади ва ушбу ер бузилиши лозим бўлган ёки янги йўл ўтказиладиган жой бўлиши керак. Бош арчанинг ёнишини томоша қилиш учун минглаб одамлар келишади. Уларнинг орасида сиз ҳам бўлишингиз мумкин!\n3. Ярмаркада совғалар харид қилиш\nЕвропадаги энг яхши ярмаркалар\nПрагада бўлиб ўтади. Буни Европада ўтказилувчи ярмаркаларда иштирок этганлар тасдиқлаши мумкин. Ушбу бозорлар шу қадар кенг ташкиллаштириладики, эртакнамо карнавални ёдга солади. Прагада ярмаркалар Прага Гради, Староместск, Вацлав, Тилов майдонларида, шунингдек, Республика, Тинчлик ва Иржи майдонларида ўтказилади.\nЯрмаркада нафақат анъанавий чех совғалари – ўйинчоқлар, арча безаклари, ширинликлар, кийим-кечакларни сотиб олиш, балки унутилмас байрамнинг бевосита иштирокчисига айланиш мумкин. Мисол учун, болалар байрамга олиб келинувчи қўзичоқ, улоқча ва понилар билан суратга тушадилар. Шу ернинг ўзида Чехиянинг замонавий ва классик мусиқачилари, театр гуруҳлари чиқишлари бўлиб ўтади. Ярмарканинг энг қизиқарли жиҳати – от аравада Эски шаҳар бўйлаб уюштирилувчи экскурсиядир.\n4. Анъанавий ширинликларни татиб кўриш\nПрагада байрам арафаси ва байрам кунлари меҳмонларга жуда ҳам кўп ширинликлар таклиф этилади! Янги йилнинг тимсолларидан бири – майиз, ёнғоқ ва цукатлар солинувчи катта творогли кекс – штолен ҳеч кимни бефарқ қолдирмайди!\nПрагада янги йилни кокосли печенье, пряниклар ва ваниль рогаликларисиз тасаввур қилиб бўлмайди.\nАйтганча, ушбу ширинликларни юқорида тилга олиб ўтилган ярмаркалардан бирида харид қилишингиз мумкин.\n5. Янги йил концертига бориш\nДекабрда Прагада кўплаб мусиқий байрамлар ўтказилади. Янги йил арафасида Муқаддас Николай ибодатхонасида ва Муқаддас Георгий базиликида айниқса машҳур мусиқа танловлари бўлиб ўтади. Концертга кириш чипталари одатда бепул бўлади.\n6. Қовурилган зоғорабалиқни татиб кўриш\nЧехлар учун зоғорабалиқни тайёрлаш ҳақиқий маросим саналади. Одатга кўра уни байрамдан бир неча кун олдин сотиб олишади ва тирик ҳолда ваннада сақлашади, байрам кечаси эса ундан таом тайёрлашади!\nЧехлар зоғорабалиқ тангасини столдаги ликопча тагига бекитиш керак, шунда уйингизга қут-барака келади деб ҳисоблашади.\nЗоғорабалиқдан ташқари байрамона дастурхоннинг анъанавий таомлари қаторига картошкали салат (оливьега ўхшаш, бироқ гўшт ва колбасасиз тайёрланади) ва турли ширинликларни қўшиш мумкин.\n7. Музда учиб ўзингизни бахтли боладек ҳис қилинг\nЯнги йил арафасида конькида учиш олам-олам завқ олиб келиши шубҳасиз! Прагада кўплаб музда учиш майдончалари мавжуд бўлиб, энг чиройлиси шаҳар марказида, қадимий уйчалар орасида жойлашган.\nШунингдек, Na Frantiscu муз майдонида, «Galerie Harfa» савдо маркази томида, Nikolajka ўйингоҳида ва Ice Arena Letnany муз саройида мириқиб учиш мумкин.\nБундай учиш пайтида ҳар бир катта ёшли киши вақтинча болаликка қайтиб, мўъжизаларга ва орзуси амалга ошишига ишона бошлайди!\nСизнинг ҳам барча орзуларингиз рўёбга чиқсин! Жумладан Прагага боришни ва эртакнамо байрамларнинг иштирокчисига айланишни хоҳласангиз Tatil.uz га мурожаат қилинг. Бизнинг «Европада Рождество» туримиз доирасида сиз нафақат Прагани, балки Вена, Дрезден ва Парижни ҳам томоша қилишга муваффақ бўласиз! +99871 200 55 44 рақамига қўнғироқ қилинг, Facebook имизга ёзинг ва Telegram дан сўнгги янгиликларимизни ўқиб боринг!


«Дашт бургути - 19» халқаро тактик тинчликпарварлик машқлари Олмаота вилоятининг «Илийский» ҳарбий ўқув полигонида ўтказилди. (Қозоғистон мудофаа вазирлиги)\n17-28 июнь кунлари Қозоғистон жануби-шарқида ўтган тинчликпарварлик машғулотларидан лавҳалар. (Қозоғистон мудофаа вазирлиги)\nҲарбий хизматчилар «Дашт бургути - 19» тактик тинчликпарварлик машғулотларида иштирок этмоқдалар. (Қозоғистон мудофаа вазирлиги)\nОЛМАОТА – Қозоғистон қуролли кучларининг халқаро тинчликпарварлик миссияларида хавфсизлик ва барқарорликни таъминлашдаги роли ортиб бормоқда. Қўшма Штатлар ва бошқа давлатлар билан ҳамкорликдаги машғулотлардан улар учун фойдали бўлади.\nҚўшма Штатлар келажакда Марказий ва Жанубий Осиёдаги тинчлик ва барқарорлик операцияларда иштирок этадиган бир қатор давлатлар ҳарбийлари учун Қозоғистон жануби-шарқида 17-28 июнь кунлари тинчликпарварлик машқларини ўтказди .\n«Дашт бургути - 19» номини олган тактик тинчликпарварлик машқлари Олмаота вилоятининг «Илийский» ўқув полигонида ўтказилган.\nҚўшма машқларда Буюк Британия, Ҳиндистон, Қирғизистон, Тожикистон, Туркия, Ўзбекистон ва Қўшма Штатлар ҳарбийлари иштирок этдилар, деб хабар берган Қозоғистон мудофаа вазирлиги ўз баёнотида.\nАҚШ бошчилигида бир қатор давлатлар иштирокида ўтказилган «Дашт бургути - 19» тактик тинчликпарварлик машқлари 17-28 июнь кунлари Олмаота вилоятининг «Илийский» ўқув полигонида бўлиб ўтди. (Қозоғистон мудофаа вазирлиги)\nУлар чегара пунктларини ҳимоя қилиш, гуманитар юкларни ҳамроҳликда кузатиб бориш, маҳаллий аҳоли билан музокара ўтказиш, патруль назорати, майдонларни ва йўлларни миналардан тозалаш, сувни тозалаш ва уни етказиб бериш, тиббий ёрдам кўрсатишга оид вазифаларни бажардилар.\nҲар йилги «Дашт бургути» машқлари 2003 йилдан бери ўтказиб келинади ва тинчликпарвар десантчиларнинг билимларини ҳар томонлама мустаҳкамлашга қаратилган. 2012 йилдан бошлаб, бу машғулотлар НАТОнинг «Тинчлик йўлидаги ҳамкорлик» дастурига киритилган.\nДастурдаги муваффақият Ғарб давлатлари томонидан Қозоғистоннинг халқаро миссияларга янада кўпроқ жалб қилинишига сабаб бўлди, деди ташқи ишлар вазирлигида ва Европадаги дипломатик миссияларда 18 йиллик тажриба эга олмаоталик сиёсий таҳлилчи Казбек Бейсебаев.\n«Шу билан бирга, бизнинг десантчи аскарларимиз қимматли тинчликпарварлик тажрибасига, жумладан турли вазиятларда жанговар операциялар олиб бориш бўйича фойдали кўникмаларга эга бўлмоқдалар», деб айтган у интервью чоғида.\nХилма-хил тиллар шароитидаги ҳамкорлик\nҚозоғистон мудофаа вазири ўринбосари, генерал-майор Тимур Дандибаев хориж элчилари, дипломатлар ва Қозоғистонда аккредитациядан ўтган зобитлар билан биргаликда 27 май куни машқларнинг ёпилиш маросимида иштирок этди.\nМиннесота миллий гвардияси қўмондони Кевин ОʼБрайан машқларда қатнашган ҳарбийларнинг юқори куч ва ғайратини алоҳида таъкидлади.\n«Қозоғистонликлар турли саволларни беришмоқда. Улар ўта фаол ва билимга ташна», деб айтган ОʼБрайан АҚШ армияси баёнотига кўра.\nЎқув машғулотлари ҳарбий кўникмалардан ташқари, турли мамлакат вакиллари ўртасида тил ва маданий тўсиқларни инобатга олган ҳолда самарали ҳамкорлик қилиш бўйича тажриба орттиришга ҳам имкон берди.\n«Биз қоидаларга асосланган халқаро тизимга мувофиқ ишлашга ҳаракат қиламиз, лекин бунинг учун жойлардаги қўшинларнинг ҳамжиҳатлиги талаб этилади», деб айтган «Дашт бургути» машқларининг бош йўриқчиси, британиялик ҳарбий Роб Валиско АҚШ армияси сайтида.\nВалисконинг сўзларига кўра, оддий аскарлар раҳбарлик бўйича тажриба орттириш ва вазифаларни самарали адо этишлари учун, «Дашт бургути» машқлари давомида қозоғистонлик ҳарбийлар қўмондонлик ваколатларини қисман топширганлар.\nРежалаштирувчи ва мувофиқлаштирувчи мутахассисларнинг таъкидлашича, машғулотлар давомида АҚШ, Бирлашган Қироллик ва Марказий Осиё мамлакатларининг «минтақавий барқарорликни мустаҳкамлаш ва оператив мувофиқликни ошириш устида биргаликда ишлашга интилиши» яққол намоён бўлган.\nУларнинг қайд этишича, Қозоғистон хавфсизликни таъминлашга сезиларли ҳисса қўшиб келмоқда.\nБу каби ўқув дастурлари Қозоғистон армиясининг қадриятлари ва мафкурасини ривожлантиришга ёрдам беради, дейди машқларда ва 17 июнь куни уларнинг очилишида қатнашган Қозоғистон ҳаво десантчилари қўмондони, генерал-майор Каниш Абубакиров.\n«Шерикларимиз ва иттифоқчиларимиз билан биргаликда машғулотлар ўтказар эканмиз, биз нафақат ҳарбий, балки маданий соҳада ҳам билим алмашамиз, шу тариқа бир-биримизни яхшироқ тушунамиз», дейди у.\nТинчлик йўлидаги хизмат\nОчилиш маросимида Абубакиров қозоқ ҳарбийларининг бутун дунё бўйлаб тинчлик ва барқарорликни қўллаб-қувватлаш операцияларидаги аҳамияти тобора ўсиб бораётганини қайд этган.\nЎтган йилнинг октябрь ойида Қозоғистон илк бор десантчи аскарларини Ливанга юборган эди. Улар БМТ муваққат кучлари таркибида Исроил билан чегарада олти ой хизмат қилиб, май ойида уйларига қайтдилар.\nМиссияда иштирок этган Қозоғистон тинчликпарварлари «тинчлик йўлидаги хизматлари» учун БМТ медалига сазовор бўлдилар, дейилади Қозоғистон мудофаа вазирлигининг 17 май кунги хабарида.\n2018 йилгача Қозоғистон БМТ тинчликпарварлик миссияларига фақат кузатувчиларни юбора олар эди, дейди Нур-султонлик ҳарбий таҳлилчи ва Қозоғистон стратегик тадқиқотлар институтининг бош тадқиқотчиси Георгий Дубовцев.\nЭнди мамлакат уларнинг кўпчилигида бевосита иштирок этмоқда, деди у.\n«Умид қиламизки, яқин келажакда мамлакатимиз аскарлари, оддий фуқаролар ва полиция ходимлари низо ҳудудларида фаолият олиб борадилар. Бу Қозоғистоннинг халқаро майдондаги нуфузини мустаҳкамлашга хизмат қилади», деди Дубовцев.\nҚозоғистон БМТ билан хавфсизлик соҳасидаги ҳамкорлик ва тинчликпарварлик лойиҳаларидаги иштирокини тобора кенгайтирмоқда.\nЯнварь ойида Қозоғистоннинг «Тинчлик йўлидаги ҳамкорлик» (KAZCENT) ўқув маркази дунё мамлакатларидан келган тинчликпарварни тайёрлагани учун БМТ сертификатини олган эди, деб хабар беради Қозоғистон ТИВ.\nМенимча, Қозоғистон тинчликпарварлик миссияларига қўшин юборишдан кўра, кўпроқ сўз эркинлиги ва диндорларни ҳибсга олмаслик ҳақида қайғуриши лозим. Мамлакат барқарорлиги ва муваффақияти фақат ташқи амаллар билан белгиланмайди. Албатта, минтақадаги хавфсизлик ҳам муҳим, лекин Қозоғистон уч муаммо билан тўқнаш келган: Россия тарафидан тажовузкорлик, ҳукуматнинг самарасиз сиёсати натижасида аҳоли орасида келиб чиққан оммавий норозиликлар тўлқини ва фуқаролик жамияти институтларининг етарлича ривожланмаганидан фойдаланиб қолиши мумкин бўлган хорижий жангариларнинг қайтиши.


28 январ 2022, Тошкент вақти: 12:57\nИслом Каримов вафотидан 10 ой аввал Хайрулло Бозоровни Наманган вилояти ҳокими лавозимига тайинлаган эди - коллаж\n«Мен Хайрулло Бозоровни кўп йиллардан бери биламан. Учта туманда, вилоятда ҳоким бўлиб ишлаган. Жуда тажрибали, ҳозирги замонга муносиб, халқпарвар, камтар инсон…»\nПрезидент Шавкат Мирзиёев 5 февраль куни Халқ депутатлари Фарғона вилоят кенгашининг навбатдан ташқари сессиясида вилоят ҳокими лавозимига тасдиқланган 45 ёшли Хайрулло Бозоровга ана шундай таъриф берди.\nДавлат раҳбарининг лавозимдан кетаётган ҳокимларни танқид қилиб, келаётганларини мақташи марҳум президент Ислом Каримов даврида қарор топган анъана. Аммо Наманган вилоятининг собиқ ҳокими иккинчи марта мақталаётган ва бу каби ижобий тақдимотга сазовор бўлган кам сонли маҳаллий мулозимлардан.\nФарғонага тайинланганидан кўп ўтмай Хайрулло Бозоров ўтган йили чегара тўқнашувларига саҳна бўлган Сўх анклавига сафар қилган\nБутун эътибор фақат бир киши, яъни давлат раҳбарига қаратиладиган авторитар Ўзбекистонда мамлакат бошқарувидаги мулозимлар “кўринмас одам” мақомида бўлиб келган. Кейинги 30 йил мобайнида у ëки бу раҳбар фақат ишдан олиниш арафасида “юқорининг изни билан танқид қилинди ва унутилишга маҳкум этилди”.\nОхирги 4 йилдаги айрим таҳлилчилар "илиқлашув" деб атаган жараëнда баъзи мулозимларнинг популистик чиқишлари бошқарув элитасида Юртбошидан бошқа шахслар ҳам борлиги ҳақида мужда берди. Самарқанд ва Андижон вилояти ҳокимлари Эркинжон Турдимов ва Шуҳрат Абдураҳмоновлар, депутат Расул Кушербоев¸ сенатор Содиқ Сафоев ҳамда Маданият вазири Озодбек Назарбековларнинг нисбатан мустақил чиқишлари бунга мисол бўлиши мумкин.\nИслом Каримов даврида кўпинча кучишлатар тизимлар соясида қолиб кетган ва асосан қишлоқ хўжалигини бошқарган вилоят ҳокимлари президент Шавкат Мирзиёевнинг қудрат таянчи сифатида кўрилади.\nОзодлик Мирзиёев даврида амалда минтақаларнинг яккаҳоким раҳбарларига айланган вилоят ҳокимларининг ижтимоий ҳамда сиёсий портретига назар ташлашни Ўзбекистонни энг ёш ва энг кўп мақталган ҳокими Хайрулло Бозоровдан бошлади.\nФарғона вилоят ҳокимининг таржимаи ҳолини ўрганиш жараёнида Озодлик мулоқот қилган суҳбатдошларнинг шахси уларнинг истагига кўра очиқланмаётир.\nТирик етим бўлиб улғайган бола\nХайрулло Бозоров 1976 йилнинг 15 январида Наманганнинг юқори адир ландшафтлари ва шифобахш суви билан машҳур Чортоқ тумани марказига яқин Айқирон қишлоғида тўнғич фарзанд ўлароқ дунёга келди. Аммо яқинлари Хайруллонинг ота-онаси - Ҳайитбой ва Марҳаболарнинг биргаликдаги турмушидан ёлғиз фарзанд бўлиб қолишини ҳали билишмасди. Хайрулло бир ярим ёшга тўлганида унинг оилада ёлғиз фарзанд бўлган онаси турмушидан ажрашади. Бу ажрашиш сабабини Озодлик гаплашган Хайрулло Бозоровнинг маҳалладошларидан бири онанинг “толеъсизлиги”га йўйди. Хайруллонинг отаси ва онаси бошқа турмуш қилишади, аммо бола уларнинг биронтаси билан ҳам эмас, балки она томондан бобоси Сотиболди ҳожининг қўлида қолади.\nАйқирон қишлоғидаги “Октябрь” колхози трактор паркида узоқ вақт устачилик, кейинроқ эса қоровулчилик қилиб рўзғор тебратган Сотиболди ҳожи ҳамда унинг аёли Мавлуда ая, ҳамқишлоқларининг айтишича, бутун эътиборни ёлғиз қизларидан бўлган ўғил - Хайруллога қаратишади. Озодлик суҳбатлашган чортоқликлардан бири ўтган йил февралида 92 ёшида оламдан ўтган Сотиболди ҳожи “хўжалар” сулоласидан бўлганини қўшимча қилди.\nХайрулло бобосининг қўлида тарбия топаркан, бу орада унинг отаси Ҳайитбой иккинчи турмушидан уч ўғил, онаси Марҳабо эса бир қиз фарзанд кўради. Аммо онасининг кейинги турмуши ҳам бўлмайди. Маҳалладоши айтган “толеъсизлик” туфайли алалоқибат, Хайрулло яшаётган онасининг хонадонига қайтиб келган Марҳабо опа ҳозиргача кекса онаси билан бир уйда яшайди. Маҳалладоши таъбири билан айтганда, “тирик етим” бўлиб улғайган Хайрулло Бозоровнинг таржимаи ҳолидаги, бир қарашда ортиқча тафсилотдек туюлган айни шу жиҳатлар, Озодлик суҳбатлашган собиқ мулозимнинг айтишича, орадан йиллар ўтиб, президент Ислом Каримовнинг эътиборини тортган эди.\n6 ёшида мактабга борган Хайруллони бобоси ва бувиси Намангандаги анъаналарга кўра, эрта - 18 ёшидаёқ уйлашади...\nСолиқчидан чиққан ҳоким\nБу вақтда бўлажак ҳоким Наманган Саноат-технология институти талабаси эди. Институтни 1997 йилда иқтисодчи-менежер мутахассислиги бўйича тамомлаган Бозоров 1997 йилда Наманган вилоят солиқ бошқармасига ишга киради.\n24 ёшида у Наманган шаҳар Солиқ бошқармасининг бошлиғи лавозимини эгаллайди.\n2003 йилдан Наманган вилоят солиқ бошқармасига раҳбарлик қилган Бозоров 2005 йилда Наманган вилоят ҳокимлигига “кўтарилади”. Аввалига Ахборот-таҳлил гуруҳи бош мутахассиси, кейинроқ эса гуруҳ раҳбари бўлиб ишлайди.\nКейинчалик вилоят ҳокимининг иқтисодий ва ижтимоий ривожлантириш масалалари бўйича ўринбосари лавозимини эгаллаган Бозоров кўп ўтмай,\n“биринчи раҳбар” лавозимларига тайинлана бошлайди; 2008 йилда Учқўрғон¸ 2009 йилда Чуст¸ 2014 йили эса Мингбулоқ туманларига раҳбарлик қилади.\n2015 йилнинг октябрь ва ноябрь ойларида Хайрулло Бозоров бир неча марта Тошкентга чақирилиб, юқори идораларда суҳбатлардан ўтади. Озодлик тасарруфидаги маълумотларга кўра, Бозоров камида бир марта ўша пайтдаги Ўзбекистон президенти Ислом Каримовнинг имтиҳонни эслатадиган суҳбатидан ўтган. Наманганликлар орасида кенг тарқалган “ривоят”га кўра, Ислом Каримов билан суҳбат чоғида Хайрулло Бозоров “отасиз улғайгани”ни айтган. Унинг “Биринчи бор сизнинг суҳбатингизда бўлганимда сизни отам деб ўзимга аҳд қилдим. Ва шу кунга қадар ўша аҳдимни бажариш учун ҳаракатдаман”, дегани Наманганда оғиздан оғизга кўчиб юради.\n1991 йил декабрида Наманганга сафар қилган Ислом Каримов "ўзини "Наманган амири" деб эълон қилган Тоҳир Йўлдош томонидан "тиз чўктирилган" эди\nЎша даврда вазир лавозимида ишлаган ва шу кунларда нафақада бўлган мулозимга кўра, Ислом Каримов “Наманган вилоятига раҳбар тайинлашга ўта жиддий ëндошган”.\nСуҳбатдошга кўра, “Ислом дини таъсири катта бўлган Наманганда Каримов ўзига мутлақо содиқ ва иложи борича халқнинг норозилигига сабаб бўлмайдиган кадр” бўлишини истарди", - дея эслайди собиқ мулозим.\nИслом Каримов 2015 йилда\nБошқарувининг сўнгги йилларида Каримов ҳокимларни тайинлаш учун шахсан ўзи вилоятларга сафар қилмас, кўпинча ўша пайтдаги бош вазир Шавкат Мирзиёевни юборарди. Буни маҳаллий таҳлилчилар президентнинг кексайиб қолгани билан изоҳлашган. Аммо 2015 йил 26 ноябрь куни Каримов Намангандаги “ҳоким алмаштириш” тадбирини ўтказиш учун шахсан учиб боради. Қаттиқ қўриқланаëтган вилоят ҳокимлиги мажлислар залида амалдаги ҳоким Баҳодир Юсуповнинг ўзи бўлмагани маҳаллий депутатларни хайрон қолдирмаган. Чунки унинг кетишини ҳамма билган эди. Ислом Каримов халқ депутатлари Наманган вилоят кенгаши сессиясида сўзлаган нутқида собиқ ҳокимни танқид қилади.\n“Вилоят ҳокими Баҳодир Юсуповнинг фаолиятига баҳо берадиган бўлсак, афсуски, охирги пайтларда унинг ишида ўзибўларчилик, бепарволик ва лоқайдлик, сусткашлик кайфияти кучайиб бораётганини кўриш мумкин”, дейди юртбоши.\nШундан сўнг маҳаллий депутатлар Юсуповни вазифасидан озод қилиш қарорини бир овоздан маъқуллашади.\nЎша кунги сессияда қатнашган махаллий депутат гапиради: “Аниқ эслайман, пайшанба куни эди. Ҳоким Юсупов бетоблиги боис сессияда қатнашолмайди, дейишди. Бундан олдин Тошкентдан келганлар икки ой вилоятни тит-питини чиқариб текширишувди. Юсуповнинг кетишини билардик. Лекин налогдан чиққан болани ҳоким қилишини билмасдик. Кутилмаган тайинлов эди…”\nМаҳаллий депутатнинг эслашича, ўша кунги сессияда сўзга чиққанлар Хайрулло Бозоровнинг номзоди вилоят аҳли томонидан кенг қўллаб-қувватланаётгани, унинг президентга содиқлиги ҳақида якдиллик билан гапиришган.\nШундан сўнг Бозоров бир овоздан Наманган вилояти ҳокими вазифасини бажарувчи этиб тасдиқланади.\nСессияда сўз олган Хайрулло Бозоров билдирилган ишонч учун президент ва вилоят депутатларига миннатдорлик билдириб, бу ишончни оқлаш учун вилоятнинг ҳар соҳада республика бўйича юқори натижаларга эришиши йўлида тинимсиз меҳнат қилишга давом этишини айтган.\nТўрт йил муваққат қолган Бозоров\nБозоров амалда Ислом Каримов тайинлаган охирги вилоят ҳокими эди. Тайинловдан 10 ой ўтиб, Каримов оламдан ўтди.\nХайрулло Бозоров яна 4 йил янги раҳбар Шавкат Мирзиëев даврида Наманган вилояти ҳокими вазифасини бажарувчи лавозимида қолади.\n2020 йилнинг 13 январида бўлиб ўтган Наманган вилояти Кенгашининг 6-чақириқдаги илк сессияси Бозоров лавозимидаги “вақтинча” деган сўзни олиб ташлаб, уни тўлақонли ҳоким этиб тасдиқлайди.\n"Вақтинча бажарувчи” деган қўшимча олиб ташланганидан 7 ой ўтиб, 2020 йилнинг 25 сентябрида Бозоров Тошкентга, Бош вазир ўринбосари лавозимига кўтарилиб кетган Фарғона вилоятининг собиқ ҳокими Шуҳрат Ғаниевнинг ўрнига вақтинча ҳоким вазифасини бажарувчи этиб тайинланди.\nҲоким алмаштириш тадбирида президент эмас, Бош вазир Абдулла Арипов ва Президент Администрацияси раҳбари Зайнилобиддин Низомиддинов қатнашди.\nШу тариқа 2012 йилдан бери Фарғона вилоятини бошқарган ва Мирзиёев даврига келиб ижтимоий тармоқларда «сўконғич ҳоким» номини олган Шуҳрат Ғаниев 2020 йил 20 сентябрида 56 ёшида вафот этган Ўктам Барноевнинг ўрнини эгаллади. Шахмат тахтасидаги бўш ўрин эса Хайрулло Бозоровга раво кўрилди.\nОрадан 4 ойдан кўпроқ вақт ўтиб, Бозоров Фарғона вилоятининг ҳокими лавозимига тасдиқланди.\nХайрулло Бозоров АҚШнинг Ўзбекистондаги элчиси Даниэль Розенблюм билан - 27 июль, 2019\nФарғона вилоят Халқ депутатлари кенгашининг 5 февраль кунги сессиясида анъанага кўра, ҳоким номзодини тавсия қилган Президент Шавкат Мирзиёев Хайрулла Бозоров "синовдан ўтгани"ни айтди.\n“Ҳар қандай лавозим вақтинча, Худо томонидан берилган синов…\nТўрт ой олдин Фарғона вилояти ҳокимлигини Хайрулла Бозоровга ишониб топширган эдик. Шунча вақт давомида у билан бирга ишладингиз, синовдан ўтказдингиз.Мен Фарғона вилояти ҳокимлигига Хайрулла Бозоров номзодини таклиф қиламан”.\nКаримов давридаги каби вилоят кенгаши депутатлари президент таклиф қилган номзодни бир овоздан тасдиқлашди. Чапаклар. Бозоровнинг қўлини кўксига қўйиб президентга таъзим қилиши...\nБозоровнинг Фарғонага тайинланиши ортидан сўнги 4 йил мобайнида фақат салбий воқеалар билан янгиликлар сарлавҳаларига чиқадиган Фарғона ҳокимлиги ҳақида матбуот ижобий фикрларни ëза бошлади.\nФарғонанинг янги ҳокими Бозоров уйга муҳтож 23 журналистга имтиëзли уй ваъда қилгани ортидан ижобий хабарлар оқими янада кўпайгани кузатилди.\nФарғоналик блогер Дима Қаюм (Дилшод Болтабов) янги ҳоким вилоятда кўплаб кичик тадбиркорлар учун муаммо бўлган кредит, тадбиркорларга ишлаб чиқариш учун ер ажратиб бериш масаласини еча бошлаганини олқишлайди:\n“Ўша тадбиркорлар муаммоларини ечиб, иш ўринлари яратилди. Кичик бизнесни ривожлантириш, карантин даврида банкрот ёқасига келиб қолган табдиркорларни қўллаб-қувватлаш бошланди”.\nСўхлик фаол Камолиддин Азизовнинг Озодликка айтишича, янги ҳоким ўтган йили чегара тўқнашувларига саҳна бўлган анклав аҳолисининг ҳурматини ҳам қозона олган:\n“Сўх муаммоси ҳали ечилишдан узоқ бўлса-да, нега сўхликлар вилоятнинг янги ҳокими Х. Бозоровни ҳурмат қила бошладилар? Сабаби битта: у ҳам бўлса, оддий инсоний мулоқотда. Одамлар дардини ўзидан ўтказиб, уларга ҳамдард бўлиб, қўлидан келадиган ёрдамни қиладиган раҳбар, албатта ҳурматга сазовор бўлади”.\nБозоровни Намангандаги ҳокимлик фаолиятидан билишини айтган маҳаллий тадбиркорлардан бири унга “ҳаддан зиёд эҳтиёткор, нафси ўта тийилган - пулга ҳам, аёлларга ҳам, шишага ҳам” дея таъриф берди. Унинг сўзларига кўра, Наманганда ҳали “анави жой ёки дўкон Бозоровга тегишли, деб эшитмаган”.\nОзодлик очиқ манбалардан Фарғона вилояти амалдаги ҳокимининг бизнес манфаатларига доир маълумотни топгани йўқ.\nЧортоқдаги қўшниларидан бирининг айтишича, уч нафар ўгай ини ва бир ўгай синглиси бўлган Бозоровнинг “қариндош-уруғидан амалдор йўқ”. “Ўзи қариндоши ҳам ўта кам”, дея қўшимча қилди суҳбатдош.\nАвторитар бошқарув мурвати\nАммо ҳамма ҳам янги ҳокимни олқишлаëтгани йўқ. Каримов даври кадрлар сиëсати маҳсули бўлган Бозоровнинг Фарғона вилоятида туб ўзгаришллар қила олишига ишонқирамай қараëтганлар ҳам кўп.\nФарғоналик фаол Олмосбек Маллаев назарида Бозоров “сиëсий бошқарув кайфиятига қараб иш юритувчи чирик тизимнинг ижрочи мулозими”, холос.\n"Бозоровнинг ҳокимлик услуби шаклан авторитар, мазмунан ҳукумат пирамидасига мутлақ бўйсунишдан иборат эди. Энг оддий масалаларда ҳам унинг бошқаларга ваколат бермай, муаммони ўзи қўл билан ечишга одатлангани кузатилди".\nНаманганнинг «Навбаҳор» футбол жамоаси собиқ мураббийи Андрей Канчельскис ўтган йил октябрида «Матч ТВ»га берган суҳбатида Бозоровнинг авторитар бошқарув усулини эслайди:\n«Наманганда ҳоким футболга қизиқади. Ҳоким телефон қилиб, «фалончини ўйнат, фалончини эмас» деб айтиши мумкин. У ҳатто ҳисобни ҳам буюртма қилиб: «Бугун 3:0 ютишимиз керак», деб айтиши ҳеч гапмас. У кийиниш хонасига кириб, футболчиларга бақирганди ҳам. Бир ўйиннинг танаффусида у кийиниш хонасига кирди. Ҳисоб 0:0 эди ва 2-бўлимда 3:0 ютдик. Ҳокимнинг айтишича, бу унинг гаплари самараси бўлган”, - деб айтган 2018-2020 йилларда "Навбаҳор" жамоасига бош мураббийлик қилган футбол бўйича собиқ СССР термасининг ярим ҳимоячиси. Канчельскис даврида "Навбаҳор" охирги 13 йилда биринчи марта футбол бўйича мамлакат миллий чемпионатининг бронза медалини қўлга киритган эди.\nХайрулло Бозоров “Навбаҳор” бош мураббийи Андрей Канчельскис билан\nСиз ҳам Ўзбекистондаги вилоят ҳокимлари ва ҳукумат мулозимларининг таржимаи ҳоли ва фаолияти ҳақида маълумотга эга бўлсангиз, уларни Озодлик орқали жамоатчилик билан ўртоқлашишингиз мумкин.\nМаълумот ва мулоҳазаларингизни шарҳ катакчасига ëзиш ëки Telegram, WhatsApp, Facebooкдаги саҳифаларимизга юбориш орқали Озодлик билан баҳам кўринг.


Узоқ кутилган Tesla Model 3 тақдим этилди » Скачать музыку бесплатно новинки музыки 2016-2017\nУзоқ кутилган Tesla Model 3 тақдим этилди\nКомментариев: 0 Просмотров: 294 Дата: 1-04-2016, 18:20 Tesla Model 3 [/i]Share to Facebook [/i]Share to Twitter [/i] [/i] [/i] [/i] Электромобиллар ишлаб чиқаришга ихтисослашган Tesla компанияси 1 апрел куни Model 3 русумини намойиш этди. Янги русум Tesla Model S ва Tesla Model Xникидан бошқа платформада ишлаб чиқарилган. Машинанинг иккита юкхонаси бор. Томининг орқа тарафи ойнадан қия қилиб ишланган. Tesla Model 3 асос комплектацияси 100 км/соат тезликка 6 сонияда эришади. Тўла заряди билан 350 км йўл босади. Tesla Supercharger станцияларида бепул қувватланиши мумкин. Компания раҳбари Элон Маск 2017 йил охирига бориб дунёда зарядлаш қурилмалари 7200 тага етиши мумкин деб ҳисоблайди. Бу ҳозиргидан 2 баробар кўпдир. Эслатиб ўтамиз: зарядлаш станцияси зарядлаш ускунасидан анча камдир, улар жами 613та бўлиб, кўпчилиги АҚШ ва ғарбий Европада жойлашган. Model 3 орқа узатмали ва тўла узатмали вариантларда ишлаб чиқарилган. Автомобилга 15 дюймли сенсорли экран ўрнатилган, шунингдек, автопилот қурилмаси мавжуд. Tesla Model 3 General Motorsнинг Chevrolet Bolt русумига рақобатчи бўлиши кутиляпти. Электромобил баҳоси 35 минг доллар. Етказиб бериш ишлари 2017 йилнинг охирига мўлжалланмоқда. Tesla Model 3да сайр - деб хабар бермоқда Carzone.uz нашри.


Халтасимон чириш касаллиги | АгроОлам.Uz\nБош саҳифа Асаларичилик Халтасимон чириш касаллиги\nХалтасимон чириш касаллиги – юқумли касаллик бўлиб, жуда майда вирус таъсири натижасвда, асосари ёзнинг бошида озиқа озлиги- дан ва совуқдикдан бошланади. Бу касалликка асосари 5-6 кунлик қуртчалар учрайди. Қуртчалар пинсет билан олинганида суюқлик бор халтачага ўхшайди. Бу касаллик кўринишидан Америка чириш касаллигига ўхшайди, аммо бу касалликка учраган қуртчалариинг чириб ётган моддаси чўзилмайди ва пўсти катак деворчаларига қаттиқ ёпишиб турмайди. Қуриб қолган қуртчаларнинг жасадлари тим қора, қўғир рангли қобиқда айланиб қолади ва катакчалардан осон олинади. Касалликнинг юқиш манбаи қуртчалар билан бирга оила ичида ёш асаларилар қуртчаларни озиқлантириш, ўлган қуртчаларни чиқариб ташлаш, катакчаларни тозалаш вақтида тарқалади. Асалари оиласи совуқда қолса ёки озиқа етарли бўлмаса касаллик авж олади.\nКасалланган оила янги арихонага кўчирилади, ортиқча рамкаларни олиб, асалари оиласини зичлаб, иссиқ ўраб, озиқа берилади. Касаллик қўзғатувчи вирус 100° иситилганда 30 дақиқадан кейин ёки қуёш нурларида 7 соатдан кейин нобуд бўлади.\nКасаллик кучайган ҳолатида ари оиласини янги дезинфекцияланган арихонага ўтказилади ва мумкатакли рамкалар ўрнига тоза дезинфекцияланган рамкалар қўйиб арихона иситилиб, озиқа берилади. Касал теккан, кучсизланиб қолган оилалар бирлаштирилади. Касалланган қуртчали мумкатакларнинг муми эритилади. Оиланинг она ариси 7 кунгача қафасчага солиб қўйилади, кейинчалик захирадан она ари олиб алмаштирилади.\nДаволаш шарбати яхши натижа бермайди. Олдини олиш учун 1/1 тайёрланган шарбатнинг бир литрига 50 мг биомитсин ёки левомитсетин аралаштириб бериш керак.\nДаволашда тенг қисмлардан иборат шакар шарбатига антибиотиклар қўшилиб тайёрланади. Бир литр шакар шарбатига 500 мг ИБ биомитсин, тетрациклин ёки террамисин қўшиб яхшилаб аралаштирилади ва 150 мл даволаш шарбатини бир асалари йўлагига уч марта ҳар 7 кунда бир мартадан бериб турилади.